Хатм қилиш муддатлари, тиловат қилиш мақбул бўлган ўринлар ҳақида\nСавол: Яқинда Қуръон ўқишни ўрганиб олдим. Уни хатм қилиш муддатлари, уни тиловат қилиш мақбул бўлган ўринлар ҳақида билмоқчи эдим.\nЖавоб: Қуръон ўқувчи киши тиловатни тарк қилмаслиги, бу ишда бардавом бўлиши лозим. Салаф уламоларимизнинг Қуръонни хатм қилиш одатлари турлича эди. Баъзилари икки ойда, баъзилари ҳар ойда, бошқалари ҳар ўн, саккиз ёки етти кунда Қуръонни хатм қилиб туришарди. Кўпчиликнинг одати шу эди. Олти, беш, тўрт ёки уч кунда хатм қилувчи уламолар ҳам бўлган.\nҚуръон ўқишни қачон бошлаб қачон хатм қилиш вақти қорининг ихтиёридадир. Масалан, Усмон (розияллоҳу анҳу) бир ҳафталик хатмларида жума кечаси бошлаб, пайшанба кечаси тугатар эдилар. Абу Ҳомид Ғаззолий «Иҳёу улумид-дин» китобларида: «Хатмларнинг афзали тунги хатм ва кундузги хатм. Кундузги хатм душанба куни бомдод намозининг икки ракатида ёки ундан кейин тугатилади. Тунги хатм жума куни шом намозининг икки ракатида ёки ундан кейин тугатилади», деб айтганлар.\nҚуръон қироати учун энг яхши вақт намоздаги вақтдир. Намоздан ташқари қироат эса кечаси бўлгани яхшироқ. Кечанинг иккинчи ярмида бўлгани аввалида бўлганидан яхшироқ. Шом ва хуфтон орасидаги тиловат ҳам суюклидир. Аммо кундузги тиловатларнинг энг яхшиси бомдод намозидан кейингисидир. Қайси вақт бўлмасин, Қуръон тиловат қилишнинг кароҳияти йўқ. Ҳатто намоз ўқиш ман қилинган пайтларда ҳам тиловат қилинаверади.\nЁлғиз хатм қилувчи қори хатмни намозда тугатиши мустаҳабдир. Аммо намоздан ташқарида кўпчилик бўлиб хатм қилиш кеча ёки кундузнинг аввалида бўлгани яхши. Хатм кунида рўза тутиш ҳам мустаҳаб. Фақат ман қилинган кунларда рўза тутилмайди. Тобеинлардан Талҳа ибн Мусарраф, Мусаййиб ибн Рофиъ ва Ҳабиб ибн Абу Соғитлар Қуръонни хатм қиладиган кунлари рўзадор бўлур эдилар. Хатм мажлисларида Қуръон ўқишни биладиганлар ҳам, билмайдиганлар ҳам ҳозир бўлиши мустаҳабдир.\nҚатода (раҳматуллоҳи алайҳ) айтадилар: «Анас ибн Молик (розияллоҳу анҳу) қачон хатм қилсалар (яъни Қуръони Каримни ўқиб тугатсалар), аҳли аёлларини тўплаб, дуо қилардилар». Ҳаким ибн Утбадан қилинган саҳиҳ ривоятда у киши айтадилар: «Менга Мужоҳид билан Абда ибн Абу Лубобани юборишибди. Улар, биз Қуръонни хатм қилишни хоҳлаймиз, чунки Қуръон хатм қилинганида дуолар ижобат бўлади, деб айтишди» (Ибн Абу Довуд ривояти).\nБаъзи саҳиҳ ривоятларда «Қуръон хатм қилинганида раҳмат ёғилиб туради», деб айтилган.\nҚуръон хатм қилинганида тазарруъ ва илтижо билан, қабул бўлишига ишонган ҳолда дуо қилиш мустаҳабдур.\nҲумайд Аъраж (розияллоҳу анҳу) айтадилар: «Ким Қуръон ўқиб, сўнгра дуо қилса, унинг дуосига тўрт минг фаришта омин, деб туради» (Дорамий ривояти).\nАбу Мусо Ашъарийдан (розияллоҳу анҳу) ривоят қилинади. Расулуллоҳ (соллаллоҳу алайҳи васаллам): «Қуръонни ёдлаганингиздан кейин маҳкам тутинглар. Аллоҳга қасамки, Қуръон арқони ечилган туядан ҳам тезроқ қочади», дедилар (Бухорий ва Муслим ривоятлари).\nАнасдан (розияллоҳу анҳу) ривоят қилинади: «Расулуллоҳ соллаллоҳу алайҳи васаллам): «Менга умматимнинг савоблари кўрсатилди. Улар орасида киши масжиддан чиқариб ташлаган ахлат (учун берилган савоб) ҳам бор эди. Яна менга умматимнинг гуноҳлари кўрсатилди. Бир кишига Қуръондан бирор сура ёки оятни ёдлаш насиб этгач, сўнг уни унутиб юборганидан каттароқ гуноҳни кўрмадим», дедилар (Абу Довуд ва Термизий ривоятлари).\n«Динда саволим бор» китобидан


СЕРГЕЙ АРСЛОНОВ: «ШЎРТАН» БИЛАН ЎЙИНДА ҲАМ ОЧКОЛАР УЧУН КУРАШАМИЗ»\n«Динамо» - «Навбаҳор» (2:0) учрашувидан кейин ҳар икки жамоа бош мураббийлари журналистлар саволларига жавоб қайтаришди. Дастлаб, «Динамо» жамоаси бош мураббийи вазифасини бажарувчи Сергей Арсланов ўйин борасида ўртоқлашди.\n- «Биринчи навбатда йигитларнинг ўз кучларига тўлиқ ишонаётганликларидан хурсандман. Биринчи даврада бўлгани каби, иккинчи давранинг бошланишида ҳам очколар йўқотдик ва мана энди жамоа мухлислар кутган ўйинни намойиш этган ҳолда очколар жамламоқда. Ишончли ўйин, ишончли ғалабаларни тақдим этади. Бугун жамоа барча кўрсатмаларни аъло даражада бажарди ва бунинг учун йигитларга раҳмат.\n- Бугун икки хил бўлим гувоҳига айландик. Дастлабкисида ҳужумкор «Динамо» кўрган бўлсак, иккинчисида эҳтиёткор «Динамо» намоён бўлди майдонда. Бу сизнинг танаффус пайтидаги кўрсатмангиз эдими ёки йигитлардаги хотиржамлик?\n- Йўк, йигитлар асло хотиржамликка берилишгани йўқ. Бундай бўлганида рақиб бизни жазоларди. Кўрганингиздек биз уларга деярли ҳужум қилишга имкон бермадик. Гап шундаки, танаффус пайтида йигитларга энди майдонда иккинчи рақамли жамоа бўлиб тўп суришлари лозимлигини айтгандим. Яъни, рақиб ҳужумга ўтади биз эса икки тезкор ҳужумчи ва тезкор қанотлар орқали уларни қарши ҳужумда «ушлаймиз». Шу боис бу сизга эҳтиёткорона ўйин сифатида кўринган.\n- Жадигеров ва Хвостунов сингари тажрибали футболчилар таркибда кўринишмади?\n- Албатта, улар жамоада ўз ўринларига эгалар. Аммо, ҳозирда ҳар икки футболчи ҳам жароҳатини даволамоқда. Ўйлайманки, улар кейинги баҳсларда бизга ёрдам бера олишади.\n- Жамоанинг ҳолатидан келиб чиққан ҳолда ҳар бир очко «Динамо» учун жуда зарур. Кейинги ўйинда эса сафарда «Динамо»ни осон бўлмаган рақиб «Шўртан» кутиб турибди…\n- Барча жамоага қарши тўп суриб очко олса бўлади. Мисол учун сўнгги турда «Бунёдкор»дан бемалол очко тортиб олишимиз мумкин эди. Тўғри, «Шўртан» ҳам кучли жамоа, аммо биринчи даврада биз уларни мағлубиятга учратгандик. Жамоамизда ҳеч қандай муаммо йўқ, йигитларнинг кайфияти аъло даражада. Ўйлайманки, Ғузорда самарқандлик мухлислар ҳам бизни ёлғизлатишмайди. Шундай экан, биз очколар учун курашамиз.\nЎқилди (марта): 1706. Киритилган сана: 2012-09-15 00:00:00.


ШАҲАРЛАР ОНАСИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 04 Июн 2015\tКӯришлар: 1410\nҲисори Шодмон 3000 йиллик тарихга эга. Бу ердаги тарихий ёдгорликлар ноҳиянинг қадимийлигидан нишонадир. Ҳисор Қалъаси тарихий ёдгорлик мажмуаси шулардан бири бўлиб, ориёий халқларнинг бебаҳо ганжинаси саналади.\nҲисор (луғавий маъноси қалъа, атрофи ўралган мавзе) 40 минг йилдан буён одамлар яшаб келаётган ва Зардушт замонидаги Пешдодиён даврида Шумон номи билан алоҳида давлатни ташкил этган.\nШумон сўзи «Авесто»нинг «Занд-Позанд» қисмида мулк сифатида қайд этилган. Унинг маъноси пешона дўнги, яъни баландликни билдиради. Ғозиён тепалиги археологик топилмалари бронза даври охири ва темир даври бошларига тааллуқли бўлиб, тарихда «Ҳисор маданияти» номи билан аталган ва машҳур бўлган. Ҳисор маданияти топилмалари Тожикистоннинг кўпгина тарихий мавзеларини қамраб олиб, милоддан олдинги 6-3 минг йилликка мансубдир.\nҲисор ёки Шумон қадимги давлатлардан Пешдодиён (мелоддан олдинги 3320-993йиллар) ва тарихий даврда кучли давлатлардан Хоҳаманишийлар (мелоддан олдинги 660-330 йиллар), Селевкидлар (мелоддан олдинги 312-246 йиллар), Ашконийлар (мелоддан олдинги 171- 226 мелод йиллар), Кушонийлар (мелоддан олдинги 20-132 йиллар), Сосонийлар (226-652 йиллар) ҳудудида бўлган.\nҲисор Қалъа тарихий ривоятларга кўра Пешдодиён давридаги афсонавий Таҳмурас замонида (мелоддан олдинги 3280-993 йиллар) ёзув пайдо бўлган бир вақтда бунёд этилган. Бу мавзедан Кушонийлар даврига тегишли биллур қадаҳлар топилган бўлиб, қадимий тожик тарихида қимматбаҳо топилмалардан саналади. Ҳисор VII асрларда мустақил давлат сифатида Чоғонийлар ва Аҳорун давлатлари таркибида бўлган. 709-710 йилларда бу ернинг халқи Ислом динини қабул қилади ва Шумон сўзи араб тилга таржима қилиниб, ХVI асргача «Ҳисори Шодмон» ибораси шаклида, кейинроқ Ҳисор сифатида юритилади. Ҳисори Шодмон бир муддат Тохорийлару Саффорийлар давлатлари ҳудудида бўлган ва тожик халқининг биринчи марказий давлати Сомонийлар ташкил этилиши билан унинг шарқий-жанубий қисмидаги суянчиқ бўлиб химат қилган. Буюк ипак йўли чорраҳаси Шумон воситасида ўтган. Хитой сайёҳи Сюан Цзян VII асрда ёзиб қолдирганидек, «Шумон хонлиги ғарбдан шарққа тўрт кунлик, жанубдан шимолга бир кунлик сафар йўли ва Шумон мулкининг маркази Ҳисор Қалъа». Араб географи Ал-Муқаддасий Х асрда Шумонни «шаҳарлар онаси», деб атаган. Кейинги асрларда Ҳисор яриммустақил солиқ тўловчи давлат сифатида Сомонийлар давлати ҳайъатига кирган, 948-949 йилдаги тинчлик келишувидан кейин Ҳисорда Сомонийлар давлати шарқда ўз мавқеини мустаҳкамлайди.\nҲисор кейинги асрларда Ғазнавийлар, Салжуқлар, Қарохитойлар, Хоразмшоҳлар давлатлари таркибида бўлиб, Қарохитойлар ва қарлуқлар ўртасида бўлиб ўтган урушда ер билан яксон қилинади. Бу даврда, яъни 1100-1200 йилларда Шумон сўзи йўқолиб, ўрнини Ҳисори Шодмон ёки Ҳисор номи эгаллайди. Ҳисор Темурийлар сулоласи (ХV-ХVI асрлар) тасарруфида бўлган, ҳатто бугунги Тожикистонинг жануби ва Афғонистоннинг шимолий худуди Темур Кўрагоний невараси – Хусравшоҳи Темурий (1497-1498) итоатида бўлиб, Термиз, Чоғонийлар, Хуталон, Қундуз ва Бадахшон Ҳисори Шодмон вилояти итоатида бўлган. Хусусан, машриқзамин шаҳарлари онаси –Балх (ХIII асрда) муғуллар томонидан ишғол этилгандан кейин, илму маърифат маркази Ҳисорга кўчади.\nЎтган даврларда Ҳисор мулки ва унинг атрофидаги мавзеларда улуғ шахсиятлар Ҳожа Яъқуби Чархий, Ҳожа Аҳрор Валий, Абдураҳмон Жомий, Мир Алишер Навоий, Зайниддин Восифий, Мирзо Бобур яшаб ўтган ёки бу диёрга сафарлар қилиб, ижодий фаолият юритган. Ҳисор ХVI-ХVII асрларда Шайбонийлар давлати (1573 йил босиб олинган) ва Аштархонийлар давлати (1601-1602 йиллар) ҳудудида бўлган, лекин шунга қарамай, ўзининг нисбий мустақиллигини сақлаб қолган. Ҳукуматдорлар ўртасида бу ерларнинг тожу тахти ва ерларига эга бўлиш учун кўпгина тўқнашувлар бўлиб турган. Бу вақтда Бухоро ҳокимларига қарши Ҳисор аҳлининг катта қўзғолони (1703 йил) вужудга келади. ХVII асрда Ҳисорда юз (жуз) қабилалари ҳукмронлик қила бошлайди. Ҳисор фақатгина Бухоро манғитлари томонидан забт этилгандан кейин (1868 йил) Бухоро амирлиги тасарруфига ўтади.\nМанғитлар даврида ҳам Ҳисор ҳокими мутлақ хуқуқга эга бўлган ва биргина у қатл ҳукмини чиқарган ва Бухоронинг қолган (Бадахшон, Хатлон, Дарвоз) мулклари унинг тобеиятида бўлган. Манғитлар даври ҳокимлари Остонақул қушбеги (1886-1906), унинг ўғли Шоҳимардон ё Иноқжон (1906-1909) Абдумўъмин чўчқа, Муроджон (1907-1911), Авлиёқулбек (1911-1915, 1917-1920), Хожақулибек (1915-1917) эдилар. Уларнинг орасидан Остонақул қушбеги Россиянинг «Святой Георгий» ордени билан тақдирланиб, Авлиёқулбек Амир Олимхон билан Афғонистонга қочади ва яна қайтиб босмачилар билан Шўролар Ҳукуматига қарши урушда ҳалок бўлади. Бу йилларда Ҳисор аҳолиси 170 мингдан ортиқ ва шаҳар ичидагилар 17 мингни ташкил этган.\nҚадимдан Ҳисори Шодмонда ҳунармандчилик, косибчилик, савдо, меъморчилик санъати ривожланиб, илму адаб аҳли ва диннинг машҳур шахсиятлари яшаб ўтганлар. Бу ердан Кушонийлар замонига тегишли тангалар ва идишлар топилган. Бу мулкда танга қуйиш кенг тарқалган.\nҲисорда адибу фузало, жумладан, Мавлоно Солеҳ, Мавлоно Холидий, Мавлоно Баёзий, Мавлоно Майлий, Мулло Туфайлий, Мулло Биҳиштий, Ҳошим Султон, Қудсий Тўруқи Ҳисорий, Муштоқи Ҳисорий (ХV аср), Ҳужуми Ҳисорий, Ғаюри Ҳисорий (ХVI), Хиргоҳий, Зардаки Ҳисорий (ХVII аср), Ирсий, Парий, Ҳасрат (ХVIII-ХIХ асрлар), машҳур олимлар Мавлоно Дарвешмуҳаммади Ҳисорий (ХVII аср), Хожа Чоркари Ҳисорий, Хожа Самандари Термизий (ХVIII аср), шоиралар Иложи Ҳисорий ва Зилоҳи Ҳисорий, таниқли дин уламолари Хожа Яқуби Чархий (ХV аср), Мавлоно Довуди Ҳисорий (ХVI аср), Мулло Муҳаммади Ҳисорий (ХVII аср), Жунуни Ҳисорий (ХIХ аср), Домулло Шарифи Ҳисорий (ХХ аср), машҳур хаттотлар – Ҳофиз Муҳаммади Хонақий, Муҳаммадризои Хонақ (ХVIII аср), Мулло Одинамуҳаммади Қаротоғий, Домла Бердиқул, Мулло Менглибой Ҳисорий, Эшқувват Очилди Бектош (ХХ-ХХI аср) ва бошқалар яшаб маърифат тарқатишган.\nҲисори Шодмон қадимги ва ўрта асрларда беш дарвозага эга бўлган. Обдузд, Чашмаи Моҳиён, Хоки Сафед ё Оҳанин, Шакарий ё Хожа Маҳдуми Аъзам ва Чангоб шаҳарни бошқа минтақалар билан боғлаб турган. Ҳисорда Х аср бошларида тўртта мадраса ва 24 масжид бўлган. Ҳисори Шодмон ва унинг унумдор водийси серҳосил ерлари, зилол суви ва чиройли табиати, ҳаётнинг турли соҳалари тараққий этганлиги учун «Бухоро амирлиги нонхонаси» деб атаганлар. Ҳисор ХХ асрда ҳам жуда катта тарихий воқеаларни бошдан кечирган. 1920 йилги Бухоро инқилоби сўнги манғит амири – Амир Олимхонни тахтдан ағдаради ва амир бир муддат Ҳисору Душанбеда яшаб, Афғонистонга ҳижрат қилади. 1921 йилнинг феврал ойида аввал Қоратоғ, сўнгра Ҳисорда Шўролар Ҳукумати барқарор этилади. Ҳисор, аввало, Ҳисор вилоятининг Қаротоғ ноҳияси ҳайъатига (1925-1929 йиллар), кейин 1929 йилдан шу вилоятнинг Шаҳринав ноҳияси ҳайъатига киритилади. Тожикистон Мухтор Республикаси ташкил топгани ҳақидаги хабар 1924 йилнинг октябр ойида Ҳисор регистонида эълон қилинади. Ҳисор ноҳияси 1932 йилнинг 29 январида ташкил этилиб, 1947 йилда ундан Алмосий ноҳияси ажратилиб, 1948 йилдан яна бирлаштирилди. 1959 йилда эса Шаҳринав ноҳияси Ҳисор билан бирлаштирилиб, 1992 йилнинг 3 январида яна бир-биридан ажратилади. Ҳисорда нодир тарихий ёдгорликлардан бир нечтаси қолган бўлиб, Ҳисор тарихий-ўлкашунослик мажмуасида сақланмоқда.\nТожикистон миллий кутубхонасининг илмий-тадқиқот бўлими бошлиғи ўринбосари.\nБугун: 23-01-2020 02:06:42


Замонамизнинг энг кучли футболчиси Криштиану Роналду ҳақида "энг қизиқ фактлар" » Ўзбекистон янгиликлари – Zamin.uz\nЗамонамизнинг энг кучли футболчиси Криштиану Роналду ҳақида "энг қизиқ фактлар"\n03 март 2017, 12:00\nРоналду исми АҚШ президенти шарафига қўйилган\n“Реал” етакчисининг тўлиқ исми Криштиану Роналду Сантуш Авейра. Роналду туғилганда унга исм танлашда ота-онаси узоқ тортишишган эди. Онаси унга Криштиану деб исм қўймоқчи бўлган. Отаси эса АҚШ нинг 40-президенти Рональд Рейганнинг ашаддий мухлиси бўлгани учун ўғлига унинг исмини қўйишга қарор қилган. Жаҳон футболи юлдузининг паспортидан маълумки, унга исм танлашда ота-онаси қандай қилиб ўзаро келишувга эришишганини кўриш мумкин.\nКриштианунинг акаси ва опалари бор\nКриштиану – Мария Долореш душ Сантуш Авейра ва Жозе Диниш Авейралар оиласининг кенжа фарзанди. Уларнинг биринчи фарзанди Эльма 1974 йилда туғилган, (ҳозир у “СR7” деб номланувчи дўконлар тармоғида ишлайди), бир йилдан сўнг иккинчи фарзанди Хьюго туғилган, ўсмирлик чоғида наркотик моддалар истеъмол қилишга берилиб кетган бўлиб, Роналдунинг пуллари эвазига ушбу заҳри қотилнинг чангалидан у қутқариб қолинди. 1976 йилда эса учинчи фарзанди Катя дунёга келган — Португалияда етарлича таниқли ва “Ronalda” номи билан чиқувчи қўшиқчи.\n“Клюйверт” ва “йиғлоқи бола” – лақабли болалиги ҳақида\nКриштианунинг ёшлик чоғларидаги лақаби Клюйверт эди, яъни уни голландиялик футболчи Патрик Клюйвертнинг шарафига шундай деб чақиришарди. «Патрик Чемпионлар лигаси мусобақасида “Аякс” таркибида “Милан” га қарши ўзининг ажойиб ўйини билан мени ҳайрон қолдирган эди. Мен бутун ўйин давомида унинг хатти-ҳаракатларини кузатдим ва қойил қолдим – шундай ёш футболчи кучли ва ёши катта ўйинчилар билан тенгма-тенг ўйнаётганини кўриб. Патрик ўйиндаги жамоасига ғалаба келтирувчи голини киритганда эса менинг хурсандчилигимни чегараси йўқ эди. Ва менга ўзимни голландиялик билан таққослаш жуда ёқимли бўлган эди”-деб айтган эди Роналду. Шунингдек у болалик чоғларида ўзи учун “йиғлоқи бола” лақабини ҳам орттириб олган эди, ўзининг жамоаси мағлубиятга учраганда Роналду қаттиқ хафа бўлар эди.\nЎқитувчисига стул улоқтириш\n1997 йилда Криштиану Роналду ўзининг туғилиб ўсган Мадейра оролидан “Спортинг” академиясида футбол таълимини давом эттириш учун Лиссабонга келади. Шунингдек оддий мактабда ҳам машғулотларга қатнашишни унга ҳеч ким таъқиқламаган. Шу билан бирга Криштиануда билим эгаллашда иқтидор ва чанқоқлик йўқ эди. Лекин у нафақат футбол майдонида, балки мактаб аудиториясида ўзи учун туриб бера оларди. Бир сафар Роналдунинг гапириш оҳангига ўқитувчиси унинг устидан яна кулади. Шунда у биринчи қўлига тушган нарса стулни олиб ўқитувчисига қарата улоқтиради.\nКриштианунинг 15 ёшида унда тахикардия, яъни юракнинг тез уриши касаллиги аниқланади. Бундай ташхис билан профессионал фаолият ҳақида ўйлаш - ўлимга тенг орзу эди. Лекин бу вазиятда “Спортинг” клубининг тезкор ва профессионал ёндошуви натижасида Роналду нафақат юрак муаммосини унутди, балки замонамизнинг энг кучли футболчиларидан бири даражасигача етишди. Қизиқ, бутун жараён “жарроҳлик – тикланиш” жуда ҳам қисқа муддатни ўз ичига олди. Юракда ўтказилган жарроҳлик лазер хирургияси асосида ўтказилди, учинчи куни эса Криштиану клубининг умумий гуруҳида машғулотларда қатнашди.\nКриштиану Роналду ўзининг ташқи кўринишига жуда ҳам қаттиқ эътибор беради ва ўз имижини оширишга жуда кўп вақт сарфлайди. Ажабланарлиси шуки, Роналдунинг танасида биронта ҳам татуировка йўқ. Шу билан бирга бу ҳақда уни ўзининг изоҳи бор – Криштиану фаол қон доноридир. 2008 йилда у “Қизил Хоч Ҳисоби” компаниясининг юзи ҳам бўлди ва “Менда татуировка йўқ, у билан қон донори бўлиш мумкин эмас” шиори остида ижтимоий рекламага ҳам тушди.\n2003 йилда Роналду амалда «Ювентус» га ўтган эди\n2003 йилнинг ёзида Роналду «Спортинг» дан «Манчестер Юнайтед» га ўтди. Лекин португалиялик Туманли Альбион ўрнига Апеннин оролига, айнан Туринга бориб қолиши ҳам мумкин эди. Чунки “Ювентус” раҳбари Моджи бу ҳақда шундай деган эди:“Биз Саласни “Спортинг” га сотишга келишган эдик, Роналду эса Туринга тиббий кўрикдан ўтиш учун келган эди. Кутилмаганда Салас трансферга қарши чиқди, шундан сўнг Криштиану “МЮ” билан шартнома имзолади”.\nРоналду –«Манчестер Юнайтед» даги биринчи португалиялик\nКриштиану Роналду «Манчестер Юнайтед» тарихидаги биринчи португалиялик ҳисобланади. У ўзи учун 28 рақамини олишни хоҳлаган, сабаби ушбу рақам унинг “Спортинг” даги рақами ҳисобланарди, лекин Фергюссон унга клубнинг афсоналари Жорж Бест, Брайан Робсон, Эрик Кантона ва Дэвид Бэкхемларнинг рақами ҳисобланган 7 рақамини беришни истади. “Бу таниқли футболка мени рағбатлантирувчи қўшимча манба бўлди. Менга кўрсатилган ушбу юксак эҳтиром учун мен уларнинг ишончини оқлашим зарур эди” – деб эслайди Роналду.\nТерма жамоа етакчиси ва тўпурари\nРоналду – Португалия миллий терма жамоаси тарихидаги энг кучли тўпурар ҳисобланади: 135 ўйинда рақиблари дарвозасига 66 та тўп киритган. Тан олинг биронта топ терма жамоа Португалия термаси каби битта ўйинчининг қандай ўйин кўрсатишига боғланиб қолмаган. Ўтган йили ёзда бўлиб ўтган Евро-2016 да Криштиану терма жамоасига Европа чемпионлигини тақдим этди.\nРоналду мухлисларига жароҳат етказувчи\n2009-2010 йилги Испания чемпионатининг «Реал» - «Хетафе» учрашувида Криштиану ўз клубининг мухлисини бурнини синдириб қўйганди. Рақиб ўйинчисидан тўпни олиб қўйиб, тўсатдан биринчи қаторда ўтирган мухлиснинг юзига қарата тўпни тепган. Испания телевиденияси ўша ўйинда хет-трик намойиш этган Роналдунинг голларини эмас, ушбу ҳолатни қайта-қайта кўрсатган эди. Клуб тиббий хизматчилари трибунага қараб чопиб жароҳат олган мухлисга биринчи тез тиббий ёрдамни кўрсатишган эди. Ўйин тугагандан кейин Роналду ушбу мухлисни олдига бориб ўзининг футболкасини совға қилган эди.\n2013 йилнинг ёзида Роналду яна бир “Реал” мухлисига жароҳат етказган. Криштиану “Борнмут” дарвозасига томон жарима тўпини амалга ошириш чоғида тўп 11 ёшли Чарли исмли боланинг қўлига тегиб синдирган эди. “Бу жуда фантастик ҳолат, қандай қилиб бундай ҳолда қўлни синдириш мумкин. Мен бундай ҳолатни одатда масалан, дарахтдан тушиб кетиб содир этишим мумкин. Буни тасаввур қилиш қийин, бу ҳолат ҳар ким билан содир бўлиши мумкин, агар мен қўлимни қўйиб қолмаганимда тишларимдан ажраб қолишим мумкин эди” – деб хурсанд бўлган эди ушбу бола. “Қироллик клуби” жароҳат олган болага Роналдунинг автограф туширилган футболкасини совға қилганди.\nКриштианунинг ишониб бўлмас даражадаги сакраши\n2011 йилда Чичестер университетининг олимлари Криштианудан биомеханик тажриба ўтказишда иштирок этишни сўрашди. Ушбу ўтказилган тест натижалари барчани лол қолдирди: аниқланишича Роналду жойидан юқорига томон 44 см, югуриб келиб эса 78 см баландликка сакрай олди. Бу Миллий Баскетбол Ассоциацияси ўйинчиларининг кўрсаткичидан 7 см баланд эди.\nЎз шарафига очилган музей\n2013 йил декабрда Криштиану Роналду ўзининг шахсий музейини очди. Бу тарихий воқеа унинг туғилиб ўсган юрти – Мадейра оролидаги Фуншал шаҳрида юз берди. Бунга сабаб Роналдунинг фаолияти давомида эришган барча ютуқларни ҳамма кўриши учун. “Бу ерда янги мукофотларни жойлаштириш учун ҳам жой бор” – деб кейинги эришажак ютуқларига шама қилган эди Роналду лентани кесиш чоғида. 2014 йилда у коллекциясини ўзининг шахсий ва жамоавий ютуқлари билан бойитди. Клублар ўртасида ўтказиладиган мусобақадан сўнг у жонажон туғилиб ўсган шаҳрида ўзига ҳайкал ўрнатишни мақсад қилган.\nЯнгиликлар » Спорт » Замонамизнинг энг кучли футболчиси Криштиану Роналду ҳақида "энг қизиқ фактлар"\n00:22 Криштиану Роналду иккинчи бор ота бўлади\n10:26 Криштиану Роналду: «Иринага бахт тилайман»


Lexus ўзининг янги седанини намойиш этди\n18:56 / 07.03.2017\nЖеневада Lexus бренди ўзининг LS 500h русумли янги седанини намойиш этди. Модель гибрид мотор билан жиҳозланган бўлиб, у V6 Dual VVT-I русумли 3,5 литр ҳажмли бензинли ва қуйма ион батареяли электр двигателидан таркиб топган. 354 от кучига эга автомашина соатига 100 км. тезликка 5,4 сонияда чиқа олади.\nМодель Lexus Safety System + хавфсизлик тизими билан ҳам жиҳозланган. Бунинг ёрдамида ҳайдовчи автоҳалокатларнинг кўп учрайдиган асосан тўрт туридан, яъни орқа тарафдан зарбага учраш, пиёдани уриб юбормаслик, йўллардаги узун чизиқ устига чиқиб кетмаслик ва чорраҳани кесиб ўтаётганда авариядан сақланиш имкониятларига эга бўлади. Автомобилда 14та хавфсизлик ёстиқчаси ўрнатилиши кутилмоқда.\nLexus LS моделининг фарқли жиҳатлари сифатида унинг замонавий ташқи дизайни ҳамда ҳашаматли салонига ҳам урғу берилиб, дизайнерларнинг бу каби нафис ва чиройли натижага эришишида японларнинг омотэнаси меҳмондўстлик фалсафасидан илҳомланишгани таъкидланмоқда.\nШу билан бирга, автомобилни бошқараётган вақтда ҳайдовчини тинчлантириш ва кўнглини кўтариш вазифаларига катта эътибор қаратилган. Хусусан, унинг салони Pioneer ва Mark Levinson каби аудиосистема етакчилари ҳисобланган компанияларнинг оҳангни кенг тарқалишини таъминлайдиган технологиялари билан жиҳозланган.


Бажараётган ишингиздан завқ олинг » Скачать музыку бесплатно новинки музыки 2016-2017\nЁзувчи Марк Мэнсон инсоннинг ишига бўлган иштиёқи, бажараётган ишига эҳтиёжи борми ва бу борада нималарга эътибор бериш кераклиги ҳақида мулоҳаза юритади. Фикримизча, унинг мулоҳазалари кўпчиликка ўзини тушунишда ва машғул бўлган ишига қай даражада ёндашиш кераклигини англашда ёрдам беради. Қуйида Мэнсоннинг мақоласида келтирилган фикрлар билан танишиш имконига эгасиз. — Болалик даврингизни эсланг. Сиз бирор ишни бажараётганда унинг фойда-зарари ва уни қандай амалга ошириш ҳақида ҳеч ўйлаб кўрганмисиз? Миянгизда: “футболнинг бейсболга нисбатан қандай афзалликлари бор?” деган фикр туғилганми? Йўқ, асло, сиз спорт майдонида югургансиз, бейсбол ва ёки футбол ўйнагансиз. Қумдан қасрлар қургансиз, қувлашмачоқ ўйнагансиз. Алмойи-алжойи саволлар билан хиралик қилгансиз, иштиёқ билан майсалар орасини титкилагансиз ва ўзингизни қувурдан чиққан махлуқ кўйига солгансиз. Биров сизга нимадир қилиш кераклигини айтмаган; шунчаки, ўзингиз хоҳлаганингизни бажаргансиз. Ана шунда ҳақиқатдан ҳам гўзал нарсалар содир бўла бошлаган. Агар сизга бирданига бейсбол ёқмай қолса, сиз ўз-ўзидан уни ўйнамай қўйгансиз. Бу ҳолатда ҳеч ким хафа бўлмаган ва сиз билан баҳслашмаган. Баъзан катталарга пойинтар-сойинтар саволларингиз билан мурожаат қилганингизда ҳам, сиз ўзингиздан ҳеч “Мен бемаънилик билан шуғулланмаяпманмикин? Дўстларим бундай қилмаяпти, балки, мен ҳам бундай қилмаганим маъқулдир? Бу ҳол менинг келажагимга салбий таъсир кўрсатмасмикин?” дея сўраб кўрганмисиз? Бугун мен бошқа инсонлар қатори “Ўз ҳаётини яхши томонга ўзгартириш учун нима қилиш керак ва севимли инсон ўз машғулотини қандай топади?” деган савол билан мурожаат қилган бир инсондан тахминан 11504-мактубни олдим. Аммо, мен жавоб бермадим. Нима учун, дейсизми? Ахир мен буни қаердан ҳам билишим мумкин?! Агар ўзингиз ҳаётингизни яхшилаш учун қандай йўл тутишни билмасангиз, нега веб-сайтдаги қандайдир галварс сизга ёрдам бера олади, деб ўйлайсиз? Мен ёзувчиман, фолбин эмас! Барча одамлар ўз мактубларида ҳеч нарсага қизиқмасликларини ва ўзларига кўнгилдагидек машғулот топа олмаётганликларини айтиб шикоят қиладилар. Мен бу шикоятларни бемаънигарчилик, деб ҳисоблайман. Сиз ўз қизиқишингизни топгансиз, шунчаки, унга эътибор қаратишга уринмаяпсиз. Ахир яхшилаб ўйлаб кўринг, сиз 16 соатни бефойда ўтказиш учунгина уйғонасизми? Эҳтимол, сиз кун давомида нима биландир машғул бўласиз, сизда суҳбатлашиш учун севимли мавзуларингиз ҳам бор. Аммо, сизнинг кундалик юмушларингиз орасида кундан-кун зўр иштиёқ билан қайтадиган ишингиз йўқ эмас албатта. Сизнинг қизиқишингиз – шундоққина рўпарангизда турибди, аммо сиз буни тан олишни истамайсиз. Эҳтимол сиз айтарсиз: “Ҳа, мен турли маркалар, суратлар йиғишни севаман, аммо бу ҳисоб эмас. Бу машғулотдан пул топиб бўлмайди”. Чинданми? Ҳаракат қилиб кўрганмисиз? Сиз машғулотингизга нисбатан ўзингизда кучли хоҳиш йўқ, деб ҳисоблайсиз. Аслида муаммо сизни бу вазиятга қандай қарашингизда. Аксарият ҳолларда сиз: “Йўқ, асло, бу мумкин эмас” ёки “Менинг отам ва онам бу билан шуғулланишимга норози, улар менинг шифокор бўлишимни исташади”, деган хаёлларга борасиз. Ваҳоланки, айнан мана шундай пайтларда сиз ўзингизга ҳақиқатда нима ёқишини унутиб қўясиз. Қизиқишлар устунликларга жой бўшатади. Негадир кўпчилик “инсон ўз ишига кучли муҳаббатни ҳис қилиши керак, аксинча бўлиши мумкин эмас”, деб ҳисоблайди. Биз айнан шундай машғулотни қидирамиз ва уни топишда зарур маслаҳатларга эҳтиёж сезамиз. Менинг фикримча, сиз ишингизни ҳамкасбларингиз орасида бир жуфт яхши инсонлар борлиги учунгина ёқтиришингиз мумкин. Ваҳоланки, ўз қизиқишларингизга бўш вақт ажратишингиз мумкин. Мен ўта янги нарсани гапирмадим, тўғрими? Лекин негадир айрим инсонлар бу ҳақида унутиб қўяди. Яна бир муҳим томони — ҳар бир иш, ҳатто энг севимлиси ҳам, баъзан бутунлай бижғиган бўлиб чиқади. Дунёда кўнглингизга тегмайдиган ишнинг ўзи йўқ. Масалан, мен ўз ишимни яхши, деб биламан, аммо шу пайтгача унинг тахминан ўттиз фоизини ёмон кўраман. Баъзи кунларда эса кўпроқ қисмини. Ҳаёт шундай. Ҳамма гап — истакларингизда. Агар сиз деярли хар бир сониясини ўзининг севимли ишига бағишлаган Стив Жобс каби ишхонада етмиш соат ишлаш ва ухлашни истасангиз, демак, сиз жуда кўп ёмон фильмларни томоша қилгансиз. Агар сиз ҳар куни янги иш кунидан завқланиб уйғонишингиз ва тунги кўйлакда рақсга тушиш керак, деб ўйласангиз, демак сизни шафқатсизларча алдашибди. Ҳаётда ундай бўлмайди. Бу ҳақиқатга тўғри келмайди! Аниқ мисол: онлайн-савдосида уч йилдан бери бизнесини ташкил қилишга уринаётган дўстим бор. Ишида натижа бўлмаяпти. Шунга қарамай, у барибир давом этяпти ва вақти-вақти билан бошлаган ишига янги куч тўплаб қайтишга уриняпти. У бу машғулотига самимий завқ билан вақт ажратишига қарамай, негадир буни севимли иш, деб ҳисобламайди. Мен ҳар куни унга ўхшаш ҳақиқий қизиқишлари мавжуд эмас, деб ҳисоблайдиган кўпгина инсонларни учратаман. Аммо, уларга излашнинг кераги йўқ. Севимли ишининг ўзи уларни аллақачон излаб топди. Бироқ, улар уни бешафқатларча инкор этмоқдалар. Ўша ишнинг лаёқатлилигига ва истиқболли ривожига ишонмайдилар. Шунингдек, мен доимо электрон почта орқали “Қандай қилиб ёзувчи бўлиш мумкин?” деган саволлар битилган мактублар оламан. Мана менинг жавобим: “Бу борада мен ҳеч бир нарса дея олмайман – мен билмайман!”. Мен ҳеч қачон ёзувчиликни юзага чиқиши мумкин бўлган мавқе сифатида баҳоламаганман. Мен ҳатто буни ўз хоббийим деб ҳам ҳисобламаганман. Менинг ҳақиқий қизиқишим мусиқа, сиёсат ҳамда фалсафа бўлган. Мен шунчаки, нимани ҳис қилсам, шуни ёзганман. Лекин, мен иш излаганимда, узоққа кўз ташлашга ҳожат бўлмаган. У мени ўзи излаб топди. Баъзи инсонларнинг жиғига тегадиган яна бир муҳим томони, агар сизга ҳамма ердан ўз қизиқишларингизни излашга тўғри келса, демак, сизда ҳеч нарсага иштиёқ йўқ. Аксинча, сиз нимагадир қизиқсангиз – бу сизнинг ҳаётингизнинг ажралмас бўлаги бўлади ва сиз уни сизга тўғри келиш ё келмаслигини ўйламайсиз ҳам. Мен форумларда 2000 сўзли хабарлар ёзганимда ҳам бу ҳақида ўйламаганман. Бу ҳақида ўзининг онлайн-дўкони учун логотип ишлаб чиқараётган дўстим ҳам ўйлаб ўтирмайди. Шунчаки бу машғулот унга ёқишини тан олишни хоҳламайди. Бизнинг қизиқишларимиз ҳаётимизнинг табиий бўлагига айланиб қолди. Тан олинг, бола ўйин майдончасидан бораркан, “Хўш, қандай қизиқарли машғулот билан шуғуллансам экан?” деб ўйлаб ўтирмайди. У табиий хоҳиш билан боради ва вақтичоғлик қилади. Агар сиз қандайдир қизиқиш излаётган бўлсангиз, уни топганингизда ҳеч қандай завқ олмайсиз. Севимли ишингиз ўйлаганингиздан ҳам жуда яқинда – у сизни аллақачон излаб топган. Сиз эса билиб туриб уни пайқамаяпсиз. Manba: xabardor.uz


10 декабря, 2017 admin Без рубрики\nҲар бир мусулмон турли фитна-фасод ишлардан, бузғунчилик, хусусан бир жамиятда яшовчи инсонлар ўртасига тафриқа солиш, бузғунчи фикр ва ботил ғояларни тарқатиш каби ношаръий амаллардан сақланиши фарз ҳисобланади. Аллоҳ таоло инсон зотига сон-саноқсиз неъматларни ато қилган. Қуръони каримнинг “Наҳл” сураси 18-оятида: “Агар Аллоҳнинг неъматларини санасангизлар, саноғига ета олмайсизлар. Албатта, Аллоҳ ўта мағфиратли ва раҳмли зотдир”, дейилган. Ҳақиқатдан ҳам Аллоҳ таолонинг неъматларини санаб саноғига етиб бўлмайди. Мустақиллик, тинчлик-осойишталик ва фаровон ҳаёт Аллоҳ таолонинг улуғ неъматларидан ҳисобланади. Бугунги кунда диний экстремистик ва террористик оқимлар мана шу неъматларга путур етказиш учун инсонлар ўртасига тафриқа солиш, бузғунчи фикр ва ботил ғояларни тарқатиш орқали ҳар хил фитналарни келтириб чиқаришга ҳаракат қилмоқдалар. Ваҳоланки, Қуръони каримнинг “Бақара” сураси 191-оятида: “…Фитна қотилликдан ҳам ашаддийроқдир…” дейилган. Жаноби Пайғамбаримиз Муҳаммад соллаллоҳу алайҳи ва саллам умрларининг охирида ўзларидан кейин залолат йўлидан борадиган етмиш иккита фирқа пайдо бўлишидан огоҳлантирган эдилар. Бу сўзлар ўтган ўн тўрт аср давомида ўз тасдиғини топди.\nБугунги кунда дунё миқёсида эътиқод ва маслак курашининг кескинлашуви кучайган бир пайтда ўзини фуқаро сифатида англаётган барча юртдошларимиздан турли ички ва ташқи кучлар томонидан авж олиб турган Яқин Шарқ мамлакатларидаги фитналар, турли тажовузлар моҳиятини тўғри ва теран англаш, бунёдкорлик ва бағрикенгликка асосланган дунёвий тафаккур ғояларини аҳоли ўртасида кенг тарғиб ва ташвиқ этиш талаб этилади.\nШунинг учун бундай иллатлардан қутилиш учун, уларнинг олдини олиш учун буюк аждодларимиз қолдирган бой меросимиз дурдоналарини чуқур ўрганишимиз ва уни ҳаётга татбиқ қилиб боришимиз мақсадга мувофиқдир. Шундагина ёш авлодларимиз ҳар хил ёт ғоя ва фитналарга берилмайдилар. Абу Ҳурайра розияллоҳу анҳудан ривоят қилинган ҳадисда Ҳазрати Расули акрам соллаллоҳу алайҳи васаллам: «Охир замонда дажжоллар, (фирибгарлар) ѐлғончилар (жамоаси) бўлади. Улар сизлар ҳам ота-боболарингиз ҳам эшитмаган гапларни гапирадилар. Бас, сизлар улардан ўзларингизни узоқ қилинглар ва ўзларингиздан ҳам уларни узоқ қилинглар. Сизларни адаштириб ва алдаб фитнага (ширкка) солиб қўймасин», дедилар (Имом Муслим ривояти).\nКўп минг йиллик қадриятларимиз аслида буюк бобокалонларимиз амал қилган, даъват этган, ўзларининг гўзал хулқлари, инсоний одоблари, кўп савоб амаллари негизида сайқалланган. Ўз умрларини диний ва дунёвий илмларни эгаллашга, бошқаларга шу йўлда ибрат бўлишга умрларини бағишлаган буюк қомусий олимларимиз хаётлари, яратган ўлмас асарлари, қилган яхши амалларини ўргансак бунга яна амин бўлаверамиз. Бу буюк аждодларимизни бутун жаҳон афкор оммаси ўз устозлари мақомида билади. Бу буюк зотлар чуқур билим эгаси бўлиш билан бир қаторда маърифатли инсонлар ҳам эдилар. Ҳеч қачон хато йўлга юрмаган, жаҳолатдан доимо огоҳ бўлиб, ўз замондошларини бундан огоҳ қилган, ҳатто ўта оғир замонларда ҳам ўз эътиқодларини сақлаган шундай улуғ зотларнинг ҳаётий сабоқларини билишимиз, ўрганишимиз ва албатта уларнинг муносиб ворислари бўлишимиз керак.\nШуни алоҳида таъкидлаш зарурки, диний билими ўта саёз, турли фитна-фасод қўзғайдиган фикрлар ва ғояларни содда халқ онгига сингдиришга уринадиган чаласавод кимсаларга эргашиб кетмасликлари учун ёшларни тўғри йўлга солиш ва ҳушёрликка чорлаш, айниқса, уламолар, имом-хатиб ва ота-оналарнинг асосий бурчимиздир.\nNext Post:ХИВАДА ЯНГИ МАСЖИД ҚАД КЎТАРДИ


Ҳасан Руҳоний: террорчилик муаммосини дунё даражасида ҳал қилиш керак\n07:06 / 08.11.2015\nТеррорчилик муаммосини дунё даражасида ҳал қилиш керак, деб айтди 7 ноябрда Эрон президенти Ҳасан Руҳоний Европарламент раҳбари Мартин Шульц билан учрашуви пайтида.\n“Агар ҳимоясиз одамларни уларнинг миллий ёки этник мансублигига қарамасдан ўлдириш барчамиз учун қабул қилиб бўлмайдиган ҳолат бўлса, унда террорчиликка қарши кураш глобал бўлиши керак. Агар бу биз учун муҳим ва равшан бўлса, унда террорчиликнинг ўсишига ёрдам берувчи шароитларни йўқ қилиш бўйича халқаро ҳамкорлик самарали бўлади”, деб келтирилмоқда Руҳонийнинг айтган сўзлари унинг сайтида.\nРуҳонийнинг таъкидлашича, Эрон экстремизмга қарши курашиш бўйича 37 йилдан кўпроқ тажрибага эга. “Айнан шу ҳолат бизни террорчиликка қарши жиддий курашишга ундайди”, деб айтди Руҳоний.\nШу билан бирга Руҳоний турли маданият вакиллари ўртасида ҳамжиҳатликнинг муҳимлигини таъкидлаб ўтди. “Илмий ва маданий, олимлар ва ўқувчилар ўртасида алмашув нафақат икки томонлама даражада, балки бутун халқаро ҳамжамият учун фойдали бўлади”, деб таъкидлади Эрон президенти.


Рангини ўзгартира оладиган vivo V23 ва V23 Pro қурилмалари тақдим этилди - Terabayt.Uz\nvivo кеча V23 ва V23 Pro смартфонларини тақдим этди. Смартфоннинг дизайни бир-бирига ўхшаш. Иккисининг ҳам роми металдан ишланган ҳамда орқа панели шиша билан қопланган.\nV23 модели ясси дисплей билан, Pro модель эса икки томонга қайрилган дисплей билан жиҳозланган.\nИккала смартфон матовий қопламдаги Fluorite AG Glass шишасига эга. Қурилмаларнинг Stardust Black ва Sunshine Gold рангдаги турлари беш-олти дақиқа қуёш нурлари остида тургандан сўнг ўз рангини ўзгартириши мумкин.\nvivo V23 Pro смартфонининг орқа ва олд панеллари икки томони қайрилган шиша билан қопланган. Смартфон MediaTek Dimensity 1200 чипи, 8/12ГБ тезкор ва 128/256ГБ доимий хотирага эга.\nҚурилма 90Hz экран янгиланиш частотасида ишловчи 6.56 дюймли AMOLED дисплейи билан жиҳозланган.\nШунингдек, у 44 ваттда қувват олувчи 4,300 мАс сиғимли аккумуляторга эга. Камералар ҳақида маълумот берадиган бўлсак, олд томонда 50МП асосий селфи камера ва 8МП ультракенг камера жойлашган. Орқа панелдаги камера модулидан эса 108МП асосий камера, 8МП ультракенг камера ҳамда 2МП макро камера ўрин олган.\nvivo V23 модели эса 90Hz экран янгиланиш частотасида ишловчи нисбатан кичикроқ 6.44 дюймли AMOLED дисплейи ҳамда 44 ваттда қувват олувчи 4,200 мАс сиғимли аккумулятор билан жиҳозланган.\nҚурилмага Dimensity 920 чипи ўрнатилган бўлиб, унинг 8/128ГБ ва 12/256ГБ хотирага эга турлари мавжуд.\nV23'нинг камера техник жиҳатлари Pro моделники билан бир хил. Биргина фарқ V23'га 108МП камера ўрнига 50МП асосий камера ўрнатилган.\nСмартфонларнинг нархи қуйидагича:\nvivo V23 (8/128ГБ) - 400 доллар\nvivo V23 (12/256ГБ) - 470 доллар\nvivo V23 Pro (8/128ГБ) - 520 доллар\nvivo V23 Pro (12/256ГБ) - 590 доллар\nvivo веб-сайти ва Flipkart онлайн дўкони орқали смартфонларга олдиндан буюртма бериш мумкин. vivo V23 Pro модели 13 январда, V23 модели эса 19 январда сотувга чиқади.\n#vivo V23 #vivo V23 Pro


Биз киммиз? Ёхуд форматдан ташқари суҳбат | Azon.uz - Ахборот-таҳлилий портал\nТонг - 06:17\nҚуёш - 07:40\nАср - 15:13\nШом - 16:54\nХуфтон - 18:17\nБиз киммиз? Ёхуд форматдан ташқари суҳбат\n18:02 31.08.2017 2128\nФақат, оддий эмас, ноодатий суҳбат қурамиз, келинг?! “Қанақа бўлади у – ноодатий суҳбат?” – сўрарсиз балки? Бу саволингизга жавоб шуки – буни ўзим ҳам ҳали тўлиқ билмайман. Фақат бир нарсани аниқ айта оламан: қандайдир ўта муҳим, ҳали қурилмаган суҳбат борлигини ҳис этиб турибман.\nВақтингиз зиқ, биламан. Ўқилмаган мақолалар бир уюм бўлиб ётибди. Ахборотнинг кўплигидан бошингиз “шишиб” қолган. Аммо... бунинг иложи бор. Бирламчи маълумотларни иккинчи даражалисидан ажратишни ўрганиб олсак, бош “шишиши”нинг олдини оламиз. Бу учун эса ҳар бир нарсага тепадан, узоқдан, “объёмний” қилиб қарашимиз лозим бўлади. Мазкур суҳбатимиз шу йўлдаги уринишдир. Кетдикми?\nЧунки бу суҳбат асносида Сиз-у биз онгимизни тутқунликдан озод этишимиз, бошимизга кийгизилиб қолинган ёлғон қалпоғини ечишимиз, бизни маънавий фалажликда тутиб турган форматлардан қутулишимиз лозим бўлади. Кўзни олиб қочмасдан, ҳақиқатнинг кўзига тик қараб, суҳбат қурмоғимиз керак бўлади.\nБу суҳбат – бир неча аср аввал қилинмай, қолиб кетган ва, натижада, ўша бир неча аср бой берилган, суҳбат. Ўз вақтида халқнинг оқиллари машварат этиб, ҳолатни очиқчасига бир-бирларига изҳор этиб, ҳақни ёритишдан ожиз қолишиб, оқибатда миллат зулмат ичра қолиб кетган, суҳбат.\nТарихнинг айнан ўша пайтида ва айнан шу суҳбат асносида, “биз киммиз?”, деган саволга жавоб бермаслик оқибатида... ўзлик йўқотиб қўйилган, суҳбат...\nРоссиянинг Краснодар шаҳрида давлат мансабида бўлган бир аёлнинг эри ўз дала ҳовлисида ўзбекистонлик меҳнат муҳожирларини қул қилиб улшаб турганлиги ва ҳатто айримларини ўлдирганлиги хабари тарқатилди.\nАйнан бу хабарнинг нечоғлик хақиқат эканлиги мавҳум бўлиб турибди, аммо ҳозир мен бошқа саволни ўртага қўймоқчиман – Сиз-у биз бундай хабарларни ўқиганда нимани ҳис этяпмиз? Тўғрисини айтинг, бундай хабарларни ўқиганингизда нимани ҳис этасиз? Бирозгина ачинасиз-у, икки сониядан сўнг унутиб юборасиз, шундайми? Ҳа, биз бундай хабарларга кўникиб қолдик...\nАйтайлик, Япония давлатида ахборот воситаларидан бири япон фуқаролари бошқа бир давлатда қул қилинганлиги, бир нечтаси эса ўлдирилганлиги хабарини тарқатди... Кейин нима бўлишини гапириб ётмаймиз – сўзни қисқа қиламиз.\nЭнди, келинг, кўзни кўзга қаратиб... бир-биримизга савол қўямиз...\nБиринчи қисм. БИЗГА НИМА БЎЛДИ, ЎЗИ?\nБундай ҳолатга тушиб қолганимизнинг, албатта, объектив сабаблари бор. Вазифамиз – максимал объектив нигоҳ ташлаб ўша сабабларни топиб олишга уриниб кўриш. Бу таҳлилнинг муваффақияти иккиламчи, оқибат бўлган нарсалардан четланиб, сабабларнинг мағизи бўлган нарсаларга қанчалик юзланишимизга бевосита боғлиқ бўлади. Хулоса шуки, ўта қийин ва мураккаб кўринган бу ишимизни осонлаштирувчи асбоблар бор, булар – қолип тушунчалардан воз кечиш ва ҳолатни борича эътироф этиш. Аввало қилишимиз керак бўлган нарса...\nДухтирлар касалликни аниқлаш мақсадида беморга назар ташлашади, ҳолатини ундан сўраб-суриштиришади. Бу нарса анамнез дейилади. Келинг, биз ҳам шу ишни қилайлик!\nБизга ёпишиб қолган ҳусусиятларимизни бирма-бир тилга оламиз:\n- Лоқайдлик, бепарволик, шижоатсизлик.\n- Воқеъликни, дунёда бўлаётган жараёналарни ҳис этмасдан яшашимиз.\n- Юксак мақсадларни эмас, балки енгил-елпи мақсадларни олдимизга қўйиб яшашимиз.\n- “Эҳ, бир гап бўларда!” режимида ҳаёт кечиришимиз.\n- Бир ишнинг олдидан режа тузишга ҳафсаланинг йўқлиги.\n- Ҳайратланарли даражадаги БЕФАРҚЛИГИМИЗ. Бу жаноб, яъни бизнинг БЕФАРҚЛИГИМИЗ, ўта серқиррали, кенгқамровли, вужудимизни энасининг уйи қилиб олган, жанобдир. Унинг кўринишлари ўта бой: остонамизда уюлиб ётган ахлатга нисбатан бефарқлигимиздан тортиб Ватан равнақи, миллат бирдамлиги, каби ибораларга, миллатдошларимиз ҳақидаги ачинарли хабарларга нисбатан бефарқлигимизгача.\n- Ватан келажаги тугул ўз фарзандларимизнинг келажагини мутлақо тасаввур этмаслигимиз.\n- Фарзандларимизнинг ғамини ўзимиз эмас, кимдир четдан туриб ейиш даражасигача бориб етганимиз.\n- Миллий шахсиятимизга нисбатан ва умуман миллатимиз шаънига нисбатан бепарволигимиз.\n- Ва ҳоказо...\nКиши бошига тушадиган турфа дардлар бор. Уларнинг аксари инсоннинг жисмини бемор қилади-ю, шахсига таъсир этмайди. Аммо шундай дардлар борки...\nАмнезия деган касаллик бор. Бунда киши билан нимадир содир бўлади-ю, ўтмишини ва ҳатто кимлигини унутиб қўяди. Ўтмишда эришган ютуқлари, орттирган обрўи – барча-барчасини унутади. Шахсияти бузилади.\nБу ҳолатидан “гаранг” бўлиб қолган одам, табиий-ки, воқеъликни англашдан йироқ бўлади ва, энг ачинарлиси, шаънини ҳимоя этолмай қолади. Зеро... шаънини унутган бўлади.\nАмнезия бир кишида содир бўлишининг ўзи ачинарли ҳол. Аммо у бир миллатнинг бошига тушса...\nАмнезиянинг, яъни инсонда хотира йўқолиб қолишининг, бирламчи белгилари, бу –\n- ўзлигини йўқотиб қўйган бундай одамнинг хаёли паришон бўлиб қолиши;\n- атрофга бефарқ бўлиб қолиши;\n- ўз-ўзига бефарқ бўлиб қолиши;\n- бирон ишни тартибли равишда бажаролмай қолиши;\n- бирон ишни етук даражада, аъло даражада қилишга сабри етмаслиги;\n- режа тузишга лаёқатсиз бўлиб қолиши;\n- “эҳ, бир гап бўларда!” режимида ҳаёт кечириши;\n- шаъни топталишига бефарқ бўлиб қолиши;\n- наслига нисбатан бефарқ бўлиши (болалари мардикор бўлиб қолаётган бўлса ҳам, келажаги кўримсиз кўринаётган бўлса ҳам “пинаги бузилмайдиган” бўлиб қолиши);\n- унинг болаларини ташвишини ўзгалар қилиши;\n- буюк маънавий тушунчалар – маърифат, ҳаёт мазмуни, Ватан равнақи, илму-ирфон, кабиларнинг ўрнини примитив инстинктлар ва тубан ҳою-ҳаваслар эгаллаб олиши;\n- ва ҳоказо.\nҲа, мўъжазгина таҳлилимиз шуни кўрсатаяпти-ки, бизга ёпишиб олган салбий, бизларни кўримсиз ҳолатга келитириб қўйган ҳусусиятларимиз айнан БИЗНИНГ РУҲИЙ-МАЪНАВИЙ ПАТОЛОГИЯМИЗ – МИЛЛАТ МИҚЁСИДА УЧРАГАН АМНЕЗИЯМИЗНИНГ – СИМПТОМЛАРИ, ХОЛОС! Биз учраган энг оғир дард шуки... биз кимлигимизни унутиб қўйдик...\nАна холос – пишди гилос...\nАҳволимизнинг сири бироз очилгандай бўлди, шундай эмасми? Патологик, ҳайратланарли даражадаги бефарқлигимиз, “миллат келажаги” каби сўзларни эшитганимизда эснашимиз, нақд остонамизда йиғилиб ётган ахлатларимизни йиғиштирмаслигимиз, бир ишни бошлашдан аввал режа тузишдан эринишимиз... ва ҳоказо “хусусият”ларимиз замирида... УЛКАН бир нарсани – ЎЗЛИГИМИЗНИ – йўқотиб қўйганимиз ётади. Нега йўқотилган нарсани УЛКАН деяпмиз?...\nБутун бошли ЦИВИЛИЗАЦИЯНИ олдинга силжитган, инсоният тарихида бурилишни таъминлаб берган ўзлик – УЛКАН ўзлик эмасми? Самовий таълимотни тадқиқ этган, шунинг асносида дунёни илмга тўлдирган, адашганларни тўғирлаб қўйиш салоҳиятига эга бўлган, вандал-у варварларнинг ҳолини тузатган ўзлик – УЛКАН ўзлик эмасми? Яратган ато этган бундай неъматни йўқотиб қўйиш эса – УЛКАН йўқотиш эмасми?\nБош мавзудан бироз чекиниш қиламиз. Нима учун? Ҳолатга тепадан қараш учун. Ушбу “тепа” деганимизни нафақат маконга, балки вақтга ҳам тадбиқ этиб, “объёмний” манзарани ҳосил қилишга уринамиз.\nНега Япония? Шунчаки – хаёлга келгани.\nЯпонлар ким-у, биз киммиз?\nХалқларни таққослаш қўпол ва кўримсиз иш, аммо, баъзида, ўзлигини унутиб қўйган халқ учун фойдаси бордек. Ўша биз мисол қилиб олган япон халқи билан ўзбек халқининг дунёга улашган яхшиликларини, сал бўлсада, эслаймиз. Нима учун? Ўзимизнинг бошқалардан устунлигимизни таъкидлаш учунми? Йўқ! Бунинг учун эмас. ИЛМЛАРНИНГ БЕШИГИ БЎЛГАН ЮРТДА ЯШАБ КЕЛАЁТГАН, ДУНЁГА УСТОЗ БЎЛГАНЛАРНИНГ МЕРОСХЎРИ БЎЛМИШ ХАЛҚ ЎЗЛИГИНИ БАТАМОМ УНУТИБ ҚЎЙИБ, ДУНЁГА НУР УЛАШИШДЕК УЛКАН МИССИЯСИНИ БАЖАРМАЙ ҚЎЙГАНЛИГИНИ ТАЪКИДЛАШ УЧУН. ИНСОНИЯТ ДУНЁҚАРАШИНИ БУТКУЛ ЎЗГАРТИРИШ КУЧИГА ЭГА БЎЛГАН УЛКАН ИЛМИЙ-МАЪНАВИЙ ЗАҲИРАНИ ФОНДЛАРИДА САҚЛАБ ҚЎЙИБ, ЎЗИ ЭСА БОШҚА МИЛЛАТЛАРНИНГ ҚОРА ИШЛАРИНИ ҚИЛИБ ЮРИШДАН БОШҚАГА ЯРАМАЙ ҚОЛГАНЛИГИНИ ТАЪКИДЛАШ УЧУН.\nЯпонияда илмнинг жадал ривожланиши 20 асрда бошланди, десак, муболаға қилмаган бўламиз. Қандай қилиб? Оддий – илм уларга Европадан кириб келди. Бўлди, фильм тугади.\nАнтик давр (Арасту ва бошқаларнинг даври) тугагандан сўнг Европа қитъасида илм-маърифатнинг “дафтари ёпилди”. Шунчалик ёпилдики, бу пайтларда Европада умргузаронлик қилган ҳалқларининг эски номлари жоҳиллик, қароқчилик, бузиб-синдириш тушунчаларининг синонимлари сифатида луғатларда муҳрланиб қолди (варвар, вандал сингари бу сўзлар ҳалигача истеъмолда). Бу даврлардаги Европанинг “илмий салоҳияти” даражаси маълум ва машҳур. Кейин Европа қироллари насроний динини қабул этишди ва бироз тартибли ҳаётга юз тутишди. Аммо дунёга ИЛМИЙ назар ила қарашдан ҳали йироқ эдилар. Зеро католик черкови илмни сеҳргарликка тенглаштирди ва алал-оқибат дин ва илм бир-бирига зид, деган мафкурани ИНКВИЗИЦИЯ ила қарор топтирди. Айнан шу пайтда...\nАйнан шу пайтда бизнинг жонажон заминимизда бизнинг боболаримиз ҳозирги замон ИЛМининг фундаментал асосларини ишлаб чиққан эдилар. Бу қилинган улкан ишларнинг тавсифини ва ҳатто саноғини (!) қилишнинг имкони йўқ. Илм олиш миллатнинг ғоясига айланган ўша даврдаги ҳолатни тасаввур этиш учун фақат бир мисол келтирамиз, холос. Юртимизга ўша пайтларда келган бир саёҳатчи дафтарига “бу ҳалқ ёппасига, ёш-у кексаси, илм масканларига қатнайдиган халқ экан!”, деб ёзиб қўйган экан...\nЕвропа қитъасининг ўзида эса саккиз аср давомида гуллаб яшнаган, юксак илму маданияти ила машҳур бўлган, мусулмонлар барпо этган Андалус давлати ҳам бор эди... Шундай қилиб Европанинг “уйғониш даври”, деб тилларда достон этиладиган жараёнга... бизнинг юртдан ва Андалусдан борган илмий китоблар сабаб бўлди.\nXII-асргача Европада лотин тилидаги илмий адабиёт мавжуд эмас эди (бу дегани умуман илмий адабиёт бўлмаган, дегани – муаллиф). Бироқ X—XI асрларда баъзи қизиқувчан европаликлар арабларнинг (мусулмонларнинг, деб ўқисак тўғрироқ бўлади – муаллиф) йирик илмий марказларига... зиёратга боришар эди. У ердан улар араб тилида ёзилган қимматли китоблар билан қайтишар ва дарҳол уларни лотин тилига таржима қилишарди. Бироқ арабча илмий китобларни, хусусан қадимги юнон олимларининг китобларини, жадал равишда араб тилидан лотин тилига таржима қилиш XII асрда бошланди (Википедиядан. Русчадан таржима).\nШу тариқа Европада илм пайдо бўлди ва жадал ривожлана бошланди. Алал-оқибат, 20 асрга келиб, илмдан японлар ҳам баҳраманд бўлишди...\nХулоса қилишимиз мумкинки, агар миллат ўз юксак маънавий парадигмасини (белгиловчи асосини) йўқотиб қўйса, бу миллатнинг руҳияти чуқур инқирозга юз тутиб, маънавий-психологик бузилишга – деструкцияга учрайди. Шу билан бирга миллат қанчалик юксак маънавий базисга эга бўлган бўлса, уни йўқотиб қўйиш натижасида шунчалик қаттиқ асоратларга гирифтор бўлади.\nУлкан, оғир нарсани кўтариб юриш – қийин иш. Ўша юк жисмий нарса бўлса, уни кўтариш учун жисмоний куч керак. Маънавий бўлса-чи? Маънавий юкни кўтариш учун миллат авваламбор ўша – ўзини маънавий юксакликка кўтарган – БОШ ОМИЛНИ маҳкам ушлаши, қўйиб юбормаслиги лозим, деган мулоҳазани қилсак бўлади. Зеро, айнан ўша БОШ ОМИЛ... барча қувватларнинг манбаи, шакллантирувчиси бўлиб хизмат қилган бўлади. БОШ ОМИЛНИ эътибордан қочириш НАТИЖАСИДА калаванинг учи йўқотиб қўйилади ва, алал оқибат, МАЪНАВИЙ ПЛАТФОРМА бой берилади. Бунинг кетидан миллатнинг бошига кенг қамровли инқироз тушади ва, охирида, амнезияга юз тутилади.\nМадомики халқимизнинг ўтмишдаги эришган юксак мақомларининг бош омили бўлган экан, эндиликда ўша юксакликка қайтишимиз учун уни яна қайта тадқиқ этишимиз, уни яна “ушлашимиз” лозим бўлади. Қуйида шу тўғрида мулоҳазалар.\nИлм ва маърифат соҳаларида “шип-шийдон” бўлган қадим юртимизга Ислом НУРИ кириб келди-ю, ҳолат ўзгарди. Нима нарса эди, ўзи бу – НУР?\nКишининг дунёқараши – ўша киши шахсиятининг тузилишидир, конструкциясидир.\nБу конструкция қинғир-қийшиқ бўлса, бундақа шахсият атроф дунёни ўз қийшиқ дунёқарашига мувофиқлаштиришга ҳаракат қилади. Яъни, унинг дунёга таъсири бузғунчиликдан иборат бўлади. Конструкция тўғри бўлса эса, кишининг ҳаракатлари атрофни тузатишга, атроф билан уйғунликда яшашига омил бўлади.\nКонструкциянинг созлиги – ақлнинг соғлом тарзда ишлатилаётганидан, бузуқлиги эса – ақл хор этилганлигидан дарак.\nБузуқ дунёқараш – ақлсизлик – ҳар бир нарсанинг заволига, нарсаларни асл яратилиш мақсадидан ўзгача истифода этилишига, фойда қолиб зарар касб қилиниши омилидир. Дунёнинг ҳозирги аҳволи бунга мисолдир.\nАммо бу – масаланинг ташқи, кўзга кўринган тарафи. Кўз кўришга ожиз бўлган дунё ҳам бор. Бу латиф дунёга нисбатан бузуқ дунёқарашнинг – ақлсизликнинг – таъсири яна ҳам жиддий экан.\nБузуқ дунёқарашнинг кўзга кўринмайдиган “нағзамат”и шундай эканки, унинг таъсирида дунё – еру осмон – ЛАРЗАГА КЕЛАР ЭКАН! (Мўъминун сураси, 71-оят ва яна бошқа оятлар ҳам бор). Ақлсизликнинг офати, ақлсизликнинг кулфати шунчалик оғир экан!\nЎзи ясаб олган бутга ёки ўзи каби одамга топиниб, ундан бахт-саодат тилаган инсонни кўз олдимизга келтирайлик. Ўтакеткан ақлсизлик манзараси, шундай эмасми? Динимизда бу манзара ШИРК, деб номланиб, ЭНГ катта зулм сифатида тилга олинади. Яъни, ақлсизлик зулм, деб, энг катта ақлсизлик – энг катта зулм, деб эътироф этиляпти. ШИРКнинг ақлсизлик даражаси шунчалик улкан эканки, ШИРК содир этувчининг ички конструкцияси шу даражада бузуқ бўлар эканки, унинг таъсиридан еру-осмон парчаланиб кетишга таёр бўлиб қолар экан! (Марям сураси, 90-91 оятлар ва яна бошқа оятлар ҳам бор).\nЭнди ақлини ишлатмаётган бутун бошли бир жамиятни тасаввур этайлик! Бундай жамиятда зулмнинг каттасидан тортиб майдасигача – ҳаммаси гуллаб яшнайди.\nЎзининг асосида қийшайиб кетган бундай дунёқарашни ўша асосини тўғирламаса тузалмайди. Зулматлар ичида қолган бундай дуёқарашининг зулматини, табиий-ки, фақат... нур ёрита олади.\nБундай нур бўлиб, тузатувчи бўлиб, ақлларни жойига келтирувчи бўлиб, барча қувватлар ва шижоатларнинг манбаи бўлиб, ривожланишнинг ўша БОШ ОМИЛИ бўлиб юртимизга келган нарса – Қуръони карим, Ислом дини бўлган эди. Кейинчалик, бир пайтар келиб, маҳкам ушланмаган, беэътибор қолган илоҳий дастур. Новация эмас, балки консервация учун дастак қилиб олиш натижасида йўқотиб қўйилган илоҳий дастур.\nАввало, миллат миқёсидаги амнезияга учраганимизни тан олмоғимиз лозим.\nКейин ҳолатимизга, “уст-бошимизга” бир қараб боқмоғимиз керак.\nАйнан шу икки нарсанинг ўзиёқ учраб турган ҳолатимиз нотўғри эканлигини, шаънимизга асло тўғри келмаслигини англаб олмоғимиз учун ЕТАРЛИ БЎЛАДИ.\nХотирамизни жойига қайтариш ишини эплаб, ўзимизни ўзимиз алдамаган ҳолда, амалга оширишимизнинг ўзи онгимизда ИНҚИЛОБИЙ ўзгаришни содир этишига ҲЕЧ ҚАНДАЙ ШУБҲА ЙЎҚ.\nБор ҳақиқатни эътироф этмоқ, ҳолатни борича тан олмоқ зарур.\nБошланғич вазифаларидан бири – моддиятни тузатиш. Мамлакатнинг иқтисодий потенциалига объектив баҳо берилмоғи, нимада устунмиз-у, нимада нуқсонлимиз – ҳаммасига очиқ-ойдин баҳо берилмоғи керак. Иқтисодий соҳада кўзланадиган тадбирлар шунчаки аҳолини иш билан таъмин этиш эмас, балки ҳар бир фуқарони юксак савиядаги шахс бўлишига, “қул эмас, бек бўлиши”га интилишимиз керак. Бу тўғрида қуйидаги мақолаларда фикр юритилган:\nМазкур мақоланинг якунида “кейинги босқичда эса устувор мақсад этиб ТАЪЛИМ СОҲАСИНИ ривожлантириш белгиланади. Бутун эътибор фарзандларимизни илмли қилишга йўналтирилади...” деб учта нуқта қўйилди. Чунки асл мақсад...\nҲозирда халқларнинг излаб юрган ва, аммо, тополмай овора бўлаётган нарсаси, бу – миллий ғоя. Моддий фарвонликни миллий ғоясига айлантирганлар, ўз истаган нарсаларига эришгач, эндиликда маънавий бўшлиққа юз тутдилар. Йўл тугаб, ўзлари белгилаган охирги бекатга етиб келдилару, у ёғига қаёққа боришни билмаяптилар. Инсоннинг моҳияти, ҳақиқати моддият эмас, аввало руҳият эканлигини унутгандан кейин шундоқ ҳам бўладида!\nМоддият асл нарса эмас, балки руҳиятга хизматкор эканлигини, моддиятни тўғри тасарруф этмоқ учун руҳият қонунларига шаксиз риоя этмоқ кераклигини билдириш ислом концепциясининг узвий қисмидир. Аммо, бу ҳали ҳаммаси эмас. Моддият ва руҳият тўғри ният воситасида мулоқотга кирганда оламшумул ҳодиса – “савоб” деб ном олган трансцендент нарса юзага келишини Ислом таълимоти инсониятга очиб бериш учун ҳам келди.\nЎз навбатида буни илмий қилиб асослаб, дунёга тақдим қилиш – айнан бизнинг миссиямиздир. Мен бунга ишонаман. Воқеълик НЕГИЗИДА ётган қонуниятлар тизимини ўзида мужассам этган, аммо, маълум кўринишда форматланган ҳозирги инсониятнинг онгига етиб бормай турган таълимотнинг тадқиқини янги поғонага чиқариб, янгича мақомда дунёга туҳфа этиш – айни бизнинг ишимиз. Бир марта бу ишни қилиб берган миллат кейинчалик ўз миссисияни унутиб ўзини хор қилди. Аммо бу дегани бу миссия унинг эгнидан олиб ташланди, дегани эмас.\nКомил ишонч ила шуни айтишимиз керакки, ҳозирда миллатимиз ўз потенциалида ухлаб ётган вулқон кабидир. Бу миллатнинг уйғониб ўз аслий миссиясига қайтиши дунёни реформация қилиш салоҳиятига эга ҳодисадир.\nМоддиятимизни тузатишга йўналтирилган ислоҳотларимизнинг туб маъноси, бошқаларга ўхшаб, “бу дунёда мазза қилиб яшаш” (ва, оқибатда, инқирозга учраш) учун эмас, балки бизнинг иқтисодий-ижтимоий ислоҳотларимиз келгуси авлодимиз том маънодаги ШАХСЛАРдан иборат жамият бўлиб етишишини кўзламоғи лозим. Ислоҳотларнинг ҳар бир унсури ўз моҳияти ила ҳар бир шахсда ШАХС сифатларини уйғотиш ва, алал-оқибат, ўз навбатида улар ўз фарзандалирини ШАХСлар этиб тарбиялашининг мўлжалини олиши керак.\nЗеро, келгуси авлодимиз яқин келажакда илмий захираларимизни тадқиқ этиб, дунёга дунёқарашнинг янгича парадигмасини инъом этиши лозим. Маънавий ресурслари тугаб битаётган инсониятга мутлақо янгича, моддият ва руҳиятнинг уйғунлигига қурилган, маънавий концепцияни туҳфа этмоғи лозим.\nСуҳбат охири (?)\nМаълум бўлаяптики, йўлимиз жўн ва юзаки қадамларни тан олмайди. Йўлимиз тиниқ ақл ва юксак мақомда жўшган қалбимизни талаб этади. Йўлимиз ҳозирга эмас, уфққа юзланишимизни, туришимизни эмас, юришимизни тақозо этади. Йўлимизнинг манзили ёруғ ва кўркамдир! Юрса арзийдиган, пешона терини тўкишга-ю, қалб қўрини беришга арзийдиган йўлдир!\nСўровнома натижалари (1418 та овоз):\nАлбатта фойдаланган бўлардим (877) 61.8%\nХизматлар тўлиқ ҳалол бўлишига ишонмайман (98) 6.9%\nМенга фарқи йўқ (5) 0.4%\nҲалол туризм андозалари нима ўзи? (438) 30.9%\n08:30 11.12.2018 2750\n“Биз бўлмасак, Саудия Арабистони бир ҳафтада форсийзабон давлатга айланади”\n21:45 10.12.2018 2384\n“Мусулмонлар Американи бошқаришини хоҳлайсизларми?\n11:00 07.12.2018 2150\nТеҳрон ер остига чўкиб кетмоқда\n15:20 11.12.2018 1402\nУммати Муҳаммаддаги олов таъсир қилмаган инсон\n18:00 06.12.2018 2957\n12:00 11.12.2018 2553\nСаҳобалар ролини актёрлар ўйнаши жоизми? Бундай фильмларни кўрсак бўладими?\n07:00 09.12.2018 1920\n«Бугундан бошлаб бирор намозимни қазо қилмайман»\n19:00 10.12.2018 1689


ТОШКЕНТ, 14 сен — Sputnik. Ўзбекистон Республикаси Фавқулодда вазиятлар вазирлиги тизимида икки нафар ходим коронавирус асоратлари туфайли вафот этди. Бу ҳақда вазирлик матбуот хизмати хабар қилди.\nҚорақалпоғистон Республикаси ФВБ Қўнғирот тумани Фавқулодда вазиятлар бўлими бошлиғи подполковник Куанишбай Акимов ҳамда Хоразм вилояти Фавқулодда вазиятлар бошқармаси Қўшкўпир тумани Фавқулодда вазиятлар бўлими бошлиғи майор Дониёр Жаббаров вафот этган.\nШу кунга қадар ушбу ходимларнинг коронавирус билан хасталаниб, шифохонага ётқизилганлиги маълум бўлган эди.\nПодполковник Куанишбай Акимов 20 йилдан ортиқ муддат давомида Қорақалпоғистон Республикасининг Ёнғин хавфсизлиги бошқармасида турли лавозимларда хизмат қилиб келган.\nПодполковник Куанишбай Акимов\nМайор Дониёр Жаббаров ҳам вазирлик тизимида 2005 йил апрель ойидан буён турли лавозимларда хизмат қилган.\nМайор Дониёр Жаббаров\nТаъкидланишича, улар халқнинг тинчлиги ва фаровонлиги йўлида ўз хизмат бурчини бажариш чоғида ушбу касалликни юқтириб олганлар.\nВазирлик уларнинг вафоти муносабати билан марҳумларнинг оила аъзоларига чуқур таъзия изҳор этган.


МУОЗ ИБН ЖАБАЛНИНГ ЎГИТЛАРИ - Баҳоуддин Нақшбанд ёдгорлик мажмуаси маркази\nМУОЗ ИБН ЖАБАЛНИНГ ЎГИТЛАРИ\n03 январ 2016 й.\n1568 марта ўқилди.\n“Бир одам Муоз ибн Жабал розияллоҳу анҳунинг ёнига келди. Муоз ибн Жабал меҳмонларини кузатаётган экан. Келган одамга шундай деди:\n“Сенга икки нарсани тавсия этаман. Шуни билгин, дунёдаги улушинг сени албатта қидириб топади. Сен ундан кўра охиратдаги улушингга муҳтожроқсан. Бинобарин, сен охиратдаги улушингни танла. Қаерга борсанг ҳам охиратдаги улушингни талаб қил.\nЎғлим! Намозингни ҳаёт билан видолашаётган киши каби ўқи! Яна бир бор ўқий олишингни ўйлама. Шуни билгин, мўмин киши бири бажарган ва бири ортда қолган икки яхшилик ўртасида ўлади.\nРўза (нафл рўза) тут, бироқ оралатиб тут. Намоз (нафл намоз) ўқи, бироқ уйқу учун ҳам вақт ажрат. Ризқинг учун ҳаракат қил, аммо ризқ топаман деб тўғриликдан айрилма ва мусулмон ҳолда ўлишга интил. Мазлумнинг баддуосидан сақлан.\nКимда қуйидаги уч нарса бўлса, Аллоҳнинг ғазабига учрайди: ноўрин (сабабсиз) кулмоқ, истаксиз ухламоқ ва очиқмай туриб овқат емоқ!!!\nОчлик ва қийинчилик фитнаси билан имтиҳон қилиндингиз, сабр этдингиз. Мўл-кўлчилик фитнаси билан ҳам синалурсизлар.\nМен сизнинг аёллар фитнасига учишингиздан кўпроқ хавотирдаман. Улар олтин ва кумуш билагузуклар тақиб, Шом ва Яманнинг юпқа, безаквор кўйлакларини кийиб, бойни чарчатиб қўюрлар, камбағални эса тополмаган нарсаларини топишга мажбур этурлар».\nБу насиҳатни ўқиркансиз айтилган бу сўзлар шунчаки оддий гаплар эмас, балки бу ҳикматларни айтаётган зотлар буюк, тенги йўқ бир муаллимнинг шогирдлари эканига гувоҳ бўласиз. Ҳақиқатда у зот: “Менинг саҳобаларим юлдузларга ўхшайди, уларнинг қайси бирига эргашсангиз ҳам ҳидоят топасиз”, деган сўзларининг тасдиғини кўрасиз. Бу насиҳатнинг ҳар бир жумласида олам-олам маъноларни топасиз. Аллоҳ барчамизни Ўзининг тўғри йўлига ҳидоят қилсин.\nДилкушо масжиди имом хатиби


ЎзА - Жонингизга жабр қилманг, тўйбоши!\n02.05.2018 18:10 Чоп этиш версияси\nТўй мавзуси ҳеч қачон эскирмайди. Тўй билан боғлиқ янги расм-русумлар пайдо бўлгани сари унинг ортидан келадиган ташвишлар ҳам кўпаймоқда. Яхши ният билан қиз узатаман, ўғил уйлантираман, деган баъзи юртдошларимиз тўй харажатлари қаршисида чуқур қайғуга ботмоқда.\nАслида халқимизда тўй-маъракаларни қариндош-уруғ, жамоатчилик иштирокида ўтказиш анъанаси узоқ ўтмишдан давом этиб келади. Шу боис бундай маросимларни ҳар жиҳатдан бекаму кўст, миллий қадрият ва урф-одатларимиз асосида ташкил қилиш бугуннинг талабидир.\nФарғона вилоятида ҳам бу борада чора-тадбирлар белгиланиб, тўй ва маросимларни ихчамлаштириш бўйича кенг кўламли ишлар амалга оширилмоқда. Биз айрим юртдошларимизнинг бу ҳақдаги фикрлари билан қизиқдик.\nАҳмадали ҒОФУРОВ, Фарғона давлат университети профессори, иқтисод фанлари доктори:\n– Халқимизнинг ҳаёти соддалик, самимийлик билан йўғрилган. Ана шу фазилат ўзимизга жуда ярашади. Шукрки, 7 фарзанд ва 23 набиранинг тўйини ўтказдим. Барча сарф-харажатларни ўзим назорат қилдим. Агар бу ишни манмансираган, увол-исрофнинг фарқига бормайдиганларга қўйиб берсанг, нималар қилмайди, дейсиз. Бу ерда гап катталарда, кўпни кўрган отахону онахонларда. Улар қаттиқ турсалар, тўй ва маросимлар жуда ихчам ўтади.\nБолтиқбўйи давлатларида бир неча никоҳ тўйларида қатнашдим. 15-20, нари борса 30 чоғли меҳмон билан тўй ўтар экан. Ҳиндистонда бир ойлик саёҳат сафарида ҳинд халқининг тўйларини ҳам кўрдим. Базм уюштирилиб, ўйин-кулги бўлар экан, аммо тўй зиёфати жуда камтарона, дастурхон атрофида 20 нафар меҳмон, қолганлар базм томоша қилишади. Бу хотираларнинг ҳаммасини ён дафтаримга қайд этиб қўйганман.\nМиллий, диний қадриятларимиз тарихида ҳам тўйларни серҳашам қилиш ҳақида ҳеч қандай кўрсатма бўлмаган. Шукр, бугун тўкинчиликда ҳаёт кечирмоқдамиз. Лекин бу тўкиб-сочиб, исроф билан тўй қилавериш мумкин, дегани эмас. Маънавият билан иқтисодиёт бир томчи сувдек бир-бирига яқин. Маънавиятли инсон ҳеч қачон иқтисодий инқироз содир бўлишига йўл қўймайди. Тўйларимиз маънавиятимизга ҳам, иқтисодиётимизга ҳам путур етказмаслиги керак.\nЖамилахон ОРТИҚОВА, Фуқароларнинг ўзини ўзи бошқариш органлари фаолиятини мувофиқлаштириш бўйича Бағдод тумани кенгаши раисининг ўринбосари:\n– “Ҳар ишда меъёр яхши”, дейди донолар. Зеро, меъёр тартибга бошлайди, тартибнинг ҳосиласи эса ҳеч қачон ёмон бўлмаган. Тўй – қувончли тадбир. Ундан кутилган мақсад-муддао ҳам эзгу ва хайрлидир. Шундай экан, тўйни кўз-кўз қилиш, “кимўзар”га мусобақа майдонига айлантириш ана шу эзгу ишларни батамом барбод қилиши мумкин. Бу масалага ҳар бир оила, маҳалла, кенг жамоатчилик иштирокида ечим топиш, майда-чуйда, бачкана одатларни таг-томири билан йўқотишга эришишимиз шарт.\nҲар бир маҳаллада тўй-маросимларни камчиқим ўтказиш бўйича тушунтириш ишлари олиб борилмоқда. Натижада "Пахтаобод", "Чувринди", "Мурувват", "Юксалиш" маҳалла фуқаролар йиғинларида тўйдан олдинги ва кейинги маросимларга чек қўйилди. Яқинда Пахта қишлоғидан Н.Маҳкамов ўғлини уйлантирди. Келин томонга ҳеч қандай “солиқ” солинмади. Ихчам, файзли тўй бўлди. Жиҳозларни имкон қадар куёв томоннинг ўзи сотиб олди. Шу ўринда бир гап. Тушунтириш ишларида келин олаётган қайнона қизнинг хонадонига бориб онасига мебель, зиёфат, йўқловлар қилманг, деб гувоҳлар иштирокида айтиб келишини таъкидлаяпмиз. Чунки бир кун келиб шу масалада қайнона келинга таъна-дашном бериши ҳам мумкин, ўртада низо ҳам чиқади. Шунинг учун келин оладиган қайноналарга ҳам қатъий талаблар қўйилмоқда.\nБаҳорнинг илк кунларида Мирзаобод қишлоғида истиқомат қилувчи кам таъминланган оила – Донохон Султонованинг набирасига маҳалланинг ўзи суннат тўйи қилиб берди. Ахир ҳар бир хонадонда улғаяётган бола шу маҳалланинг, шу элнинг боласи. Уларнинг тарбияси, илм-маърифати, эртанги ҳаётига эътибор билан қарасак, албатта, бу яхшилик бўлиб қайтади. Эндиги фаолиятимизда ҳам кам таъминланган оилалар фарзандларининг никоҳ тўйларини баҳамжиҳат ўтказишга ҳаракат қиламиз.\nКомила КАВЛОНОВА, Тошлоқ тумани ҳокими ўринбосари, Олий Мажлис Сенати аъзоси:\n– Тўй, оилавий тантана ва бошқа маросимларни ўтказишда исрофгарчилик, шуҳратпарастлик ва дабдабабозлик шунчалар авж оляптики, бундай иллатларга қатъий барҳам бериш бугунги куннинг ҳаётий заруратига айланиб бормоқда.\nҲаётда кимнингдир қўли калтароқ, бошқасининг дасти узунроқ бўлиши табиий. Ҳар ким ҳолига яраша имконият қидиради. Аммо емай-ичмай, боласига китоб олиб беришдан қизғаниб, боғча пулини, коммунал тўловларни орқага суриб, фақат бировлар кўриб қўйсин учун дабдабали тўй қилишнинг нима кераги бор?! Тўйдан олдин томонлар ўртасида бўладиган ўзаро олди-бердилар, қиз тарафдан хорижда ишлаб чиқарилган мебель, куёв сарполар, ошхона, меҳмонхона, ётоқхона гиламидан тортиб пардасигача жиҳозлашни талаб қилиш, ҳатто мебель рангига қараб хоналарни келин томонга таъмирлатиш ҳолатлари ҳам учрайди. Хўш, бу йигитларнинг ориятига тегмайдими?! Не орзулар билан ўғил ўстирган отанинг кўнглини ғаш қилмайдими? Ачинарли томони, бундай бемаъни одатлар ёшлар тарбиясига салбий таъсир кўрсатиб, уларни муқаддас оила асосини келиннинг моддий таъминоти билан боғлаш ва шу фикр билан яшашига олиб келмоқда. Катталар ва ёшлар ўртасидаги муносабатлар бузилиши жамият маънавий муҳитига салбий таъсир кўрсатмоқда.\nЯна бир мулоҳаза. Бугунги кунда фарзанд туғилиши билан ўтказилаётган дабдабали тадбирлар ҳам жиддий ташвиш уйғотмоқда. Бундай дабдаба билан фарзанд камолига эришиб бўлмайди-ку! Шунинг учун ҳам биз жамоатчилик билан тарғибот-ташвиқот ишларини кенг йўлга қўймоқдамиз.\nҲар бир ишда, жумладан, урф-одатларга амал қилишда ҳам меъёр ва тартиб ҳал қилувчи омил бўлиши керак. Ортиқча исрофгарчилик ўрнига эҳтиёжманд оилалар, мусибат етган хонадонларга ёрдам кўрсатиш, етим-есирлар ҳолидан хабар олиш, бева-бечораларга кўмаклашиш каби савобли ишларга рағбат топиш яхшироқ. Эзгу амалларимиз билан хайрли ва савобли ишга қўл урган одам бир умр савоб олишини, халқ ичида доим ҳурмат ва эъзозда бўлишини маҳалладошларимизга, опа-сингилларимизга, ёшларимизга тушунтириб, уларнинг тафаккурини ўзгартиришимиз лозим. “Тўй қиламан”, деб азиз умрини пул йиғиш билан ўтказиш ўрнига ўз соғлиғини тиклаш, фарзандлари келажаги учун йўналтириб, уларнинг ўқимишли, ҳунарли бўлишига эътибор қаратсалар, мақсадга мувофиқ бўлар эди.\nДарҳақиқат, дабдабали тўй ҳеч кимга обрў келтирмайди, аксинча, ташвиш ва қайғу келтиради. Тўйлардаги ортиқча харажатларга кетадиган маблағни фарзандларимизнинг илм олиши, ҳунар ўрганиши учун сарфласак, икки дунё саодатига эришамиз. Шундай экан, тўй қиламан деб жонингизга жабр қилманг, азизлар!


Карзай жангарилар билан музокара ўтказди\n22 апрел 2021, Тошкент вақти: 17:02\nАфғонистон президенти Ҳамид Карзай сешанба куни жангарилар гуруҳи "Ҳизби Исломий" билан сўзлашувларнинг биринчи раундини ўтказди.\nХабарларга қараганда, томонлар бир фикрга келганлари йўқ, бироқ Афғонистонда миллий ярашув масалаларига бағишланган 3 кунлик конференция бошлангунича мулоқотни давом эттиришга келишиб олдилар. Анжуманни май ойида ўтказиш режалаштирилган.\nКонференцияда афғон жамиятининг турли қатламлари вакиллари – 13 мингдан зиёд вакил, 200 нафар чет эллик иштирок этиши кутилмоқда.\nСешанба кунги сўзлашувлар президент Карзай билан исёнчи гуруҳлар вакиллари ўртасида ўтказилган шу форматдаги биринчи учрашувдир.


Ўзбекистонда қанча ишсиз аёллар борлиги айтилди - UzNews.uz\nҚонунчилик палатасида “Хотин-қизлар ҳуқуқларини ҳимоя қиламиз” мавзуида онлайн анжуман ўтказилди.\nФото:Иллюстрация / pravoinf\nОлий Мажлис Қонунчилик палатасининг Оила ва аёллар масалалари бўйича комиссияси ХДП марказий кенгаши билан ҳамкорликда “Хотин-қизлар ҳуқуқларини ҳимоя қиламиз” мавзуида онлайн анжуман ўтказди.\nАнжуманда хотин-қизларни турмушда, иш жойларида, таълим муассасаларида ҳамда бошқа жойларда тазйиқлар ва зўравонликнинг барча шаклларидан ҳимоя қилиш масалаларига эътибор қаратилди.\nТаъкидланишича, хотин-қизларни ўйлантираётган энг асосий муаммолардан бири уларнинг бандлигини таъминлашдир. Муаммоларнинг кўпи ҳам шу масалага боғлиқ бўлиб қолмоқда. Ўзбекистонда 1 миллион атрофида ишсиз аёл бор, бунга доимий иш ўрнига эга бўлмаган, мавсумий ишларда банд аёллар қўшилса, уларнинг сони 2-2,5 миллионни ташкил қилади.\nМаҳалла ва оилани қўллаб-қувватлаш вазирлиги масъул ходими хотин-қизларни ижтимоий қўллаб-қувватлашга оид долзарб масалалар ва уларнинг ечими бўйича таклифлар берган.\nХалқаро пресс-клубнинг меҳнат миграциясига бағишланган сессиясида Шерзод Қудратхўжаев 2019 йилда Ўзбекистонда 388 500 та иш ўрни яратилганини айтганди.\n“Ҳар йили меҳнат бозорига 700 мингдан ортиқ одам кириб келади. Агар шу 700 мингни 365 кунга бўлиб ташласак, жуда катта рақам чиқади. Бундан келиб чиқадики, Ўзбекистон ҳукумати бир кунда тахминан 2000 иш ўрни яратиши керак. Бу ҳафтасига 14 минг иш ўрни дегани” – деганди ўз фикрларини билдираркан.


БОЛАЛАР – ДУНЁНИ ТЕБРАТУВЧИ КУЧ\n27 May, 2022, 08:14\nБМТ собиқ бош котиби Кофи Аннаннинг «Биз халқлар: ХХI асрда Бирлашган Миллатлар Ташкилотининг роли» (ушбу ҳужжат «Минг йиллик» маърузаси номи билан машҳур) маърузасида келтирилган қуйида фикр-мулоҳазалар билдирилажак масалага тааллуқли баъзи факт ва рақамлар:\n– қарийб бир миллиард одам саводсиз; беш ёшгача бўлган барча болаларнинг учдан бир қисми қоринлари тўймаганликдан азоб чекадилар.\n– ХХ аср тўқсонинчи йиллари ва XXI аср ибтидосида уруш, биринчи навбатда давлатлар ичкарисида олиб борилди. Бунинг устига, урушлар ғоят бешафқат бўлиб, беш миллиондан ортиқ одамнинг жумладан, икки миллион боланинг қурбон бўлишига олиб келди.\n– Бутун жаҳон бўйича ОИТСдан 18,8 миллион одам, жумладан, 3,8 миллион бола ҳаётдан кўз юмди. Эпидемия бошланган даврда 15 ёшдан кичик бўлган 13,2 миллион бола ОИТС туфайли етим бўлиб қолди.\n– Мактабга қатнамаётган 110 миллион боланинг 60 фоизини қизалоқлар ташкил этади.\n– 5 ёшдан 14 ёшгача бўлган 250 миллионга яқин бола тўлиқ ёки тўлиқ бўлмаган иш кунида меҳнат қилади. Уларнинг 70 фоизи соғликка зарар келтирадиган ишлар билан банд.\n– Ҳар йили икки миллионга яқин бола тоза ичимлик суви ва шу сингари санитария-гигиена шарт-шароитлари бўлмаганлиги туфайли ҳаёт билан видолашмоқда.\n– Ҳар йили соғайтириб олиш мумкин бўлган сабаблар билан 11 миллион бола ўлиб кетмоқда.\n– 600 миллиондан зиёд, яъни Курраи Заминдаги 30 фоиз бола қашшоқликда кун кечирмоқда…\nЎзбекистон БМТга аъзо бўлганидан сўнг унинг бу халқаро ташкилот билан алоқалари кенгайиб бормоқда. БМТнинг юртимизда ваколатхонаси иш бошлаган кунларданоқ у ўз таркибидаги ўнлаб ихтисослашган муассасалар қатори Болалар Жамғармаси (ЮНИСЕФ) фаолиятини ҳам мувофиқлаштириб келмоқда.\nҲар қандай жамият, давлат ўз келажаги ва бойлиги ҳисобланмиш болани алоҳида ҳимоя қилиши зарурлиги 1924 йилги Бола ҳуқуқлари Женева Декларациясида, 1959 йилги БМТнинг Бола ҳуқуқлари Декларациясида, 1989 йил 20 ноябрда қабул қилинган Бола ҳуқуқлари тўғрисидаги Конвенция ва қатор халқаро ҳужжатларда белгилаб қўйилган. Деярли 10 йил мобайнида тайёрланган ва унга ҳозирда 191 давлат имзо чеккан Конвенция 54 моддадан иборат бўлиб, 1990 йил 2 сентябрдан кучга кирган. Бола билан боғлиқ барча масалалар ўз аксини топган Конвенция Ўзбекистон томонидан 1992 йилда ратификация қилинган. Ушбу халқаро ҳужжатнинг 17-моддасига биноан иштирокчи давлатлар боланинг соғлом, жисмоний ва руҳий ривожланишига кўмаклашишга қаратилган ахборотлардан баҳраманд бўлишини таъминлайдилар. Болалар адабиётини нашр этиш ва тарқатишни рағбатлантирадилар. 14-моддага кўра, давлатлар боланинг фикрлаш, виждон ва дин эркинлигини ҳурмат қиладилар. Ушбу моддада ўз дини ва эътиқодини тарғиб қилиш фақат қонунда белгиланган ҳамда давлат хавфсизлигини, жамоат тартибини, аҳолининг маънавияти ва соғлиғини сақлаш ёки бошқа шахсларнинг асосий ҳуқуқ ва эркинликларини ҳимоя қилиш учун зарур ҳисоблангандагина чекланиши мумкинлиги эътироф этилган.\nЖаҳон ҳамжамиятининг тенг ҳуқуқли аъзоси – Ўзбекистонда болаларга тиббий хизмат кўрсатиш, соғлом авлодни тарбиялашга катта эътибор берилмоқда. Дунё тажрибасида биринчи бўлиб «Соғлом авлод учун» ордени таъсис этилган, шу номда халқаро жамғарма фаолият кўрсатаётганлигидан ўзингиз ҳам бохабарсиз. Республикада кейинги йилларда туғруқхоналар ва болалар тиббий муассасалари сони анча кўпайди, уларни замонавий тиббий асбоб-ускуналар билан таъминлаш тадбирлари кўрилмоқда. Тиббий ёрдам кўрсатиш сифати тобора яхшиланиб бормоқда.\nЎтган ХХ аср ибтидосида буюк маърифатпарвар Маҳмудхўжа Беҳбудий бола тарбияси ва бугунги кунларни назарда тутган ҳолда шундай деб ёзганди: «Ҳамшаҳри яхуд, армон, рус болалари оппоқ кийиниб, қўлтуқ-қўлтуқ китоб ила мактабларга кетар экан, бизнинг болаларимиз на учун кир ва йиртиқ кийим, оёқ яланг бир ҳолда эшик-ба эшик меҳнат ахтарур… Энди бизларга икки ишдан бири қолур. Яъни, алардек замонани илм ва ҳунарларига ёпишмоқ ва ёйинки борлиқ набираларимизни ҳам қўлимиздан бериб қўймарга ва беҳудаликка сарф этиб, аларга хизматкор бўлмоқ».\nХХI аср ибтидосида ўзбекнинг болалари ҳам «оппоқ кийиниб... замона илм ва ҳунарларига ёпишган»ларидан хабардорсиз. Лекин бу борада ҳам ҳал қилиниши даркор бўлган муаммоларимиз талайгина.\nЕтакчилик бўйича эксперт, 25дан ортиқ асарлар муаллифи, «Ўсаётган етакчилар» ташкилотининг асосчиси Тим Элмор кўпчилик ота-она фарзанд тарбиясида 7та кечириб бўлмас хатога йўл қўяётганларини санаб ўтган: Ота-оналар болаларига ҳаддан ортиқ ғамхўрлик қилмоқда. Болалар ўзича таваккал қилиш имкониятидан маҳрум; уларга ёрдам беришда жуда шошамиз; фарзанд ота-онасидан жуда осонлик билан мақтов эшитмоқда; айбдорлик ҳисси яхши хулқни қоплаб кетишига ҳам замин яратиб беряпмиз; ўтмишдаги хатоларни муҳокама қилмаймиз; сўзимиз ҳаракатимиздан фарқ қилади; маънавий танловда кичиклар бизни кузатиб турганини унутиб қўямиз. («Маърифат» газетаси, 2018 йилнинг 14 ноябри, 91 (9156)- сон).\nЯнги Ўзбекистон келажагини кўзлаган ислоҳотларнинг ташаббускори Президент Шавкат Мирзиёвнинг мамлакатимиз мактабларини битирувчи ўғил-қизларимизга табригида ҳақли равишда таъкидланганидек, «Дунёдаги тараққий топган давлатлар тажрибаси асосида мактаб таълими учун ўқув дастури ва дарсликларнинг янги авлодини яратиш бўйича амалий ишлар бошланди... Бугунги кунда бутун юртимизни қамраб олган беш муҳим ташаббус доирасида ҳам сиз, азиз ёшларимизнинг етук инсонлар бўлиб камол топишингиз учун кўп ишлар қилинмоқда... Ҳеч қачон унутманг, сизлар инсон ҳар томонлама эркин, озод ва фаровон яшайдиган янги Ўзбекистон, янги Ренессанс бунёдкорисизлар... Ўрганиш ва изланишдан асло тўхтаманг!».\nБолаларимиз олдидаги тинчлик улар келажагини муносиб тарзда таъминлаш бурчидан-да муқаддасроқ бурч йўқ бу ёруғ дунёда. Улар ҳуқуқларини ҳимоя қилиш, эркинлигини таъминлаш, ҳаётини турфа хил мушкулотлар ва қўрқувдан халос этишни таъминлашдан ҳам муҳимроқ мажбурият мавжуд эмас. Чунки, эртага дунёни бугунги бола тебратади.\nНамДУ тарих кафедраси ўқитувчиси.


Германияда “шариат полицияси” аъзолари жаримага тортилди - 27.05.2019, Sputnik Ўзбекистон\nГерманияда “шариат полицияси” аъзолари жаримага тортилди\nГерманиянинг Вупперталь шаҳрида ер суди “шариат полицияси”нинг 7 нафар аъзоларини жаримага тортди. 27.05.2019, Sputnik Ўзбекистон\n20:28 27.05.2019 (янгиланди: 20:42 27.05.2019)\n© Bernd Thissen / dpa / AFPПолицейский автомобиль в Германии\nГерманиянинг Вупперталь шаҳрида ер суди “шариат полицияси”нинг 7 нафар аъзоларини жаримага тортди.\nТОШКЕНТ, 27 май – Sputnik. Германиянинг Вупперталь шаҳрида ер суди “шариат полицияси”нинг 7 нафар аъзоларини айбдор деб топиб, уларни жаримага тортди. Бу ҳақда РИА Новости Rheinische Post нашрига асосан хабар қилди.\n2014 йилда “Шариат полицияси” аъзолари ҳукумат билан келишилмаган ҳолда Вуппертал кўчаларини патрул қилишни бошлади.\nМахсус формада улар шаҳар аҳолисини шариат қоидаларига амал қилишга чорлашган ва шариат қоидалари ёзилган қоғозларни тарқатишган: алкогол ичимликлар, наркотик моддаларни истеъмол қилиш, қимор ўйинларни тақиқлаш.\nСуд ишида фаоллар униформани кийиш борасида тақиқни бузилишида айбдор деб топилди.\n27 дан 37 ёшгача бўлган 7 нафар фаол 300 дан 1800 гача евро миқдорида жарима тўлаши зарур.\nСуд фаолларни ўз мақсадларга эришиш мақсадида махсус форма кийишган деб хулоса қилди. Фаоллар ташқи кўринишларни видеога олиб, интернетга жойлаштиришди.\n2016 йил Вуппертал суди фаолларга қарши ишни тўхтатганди. Бироқ 2018 йилда Германия суд палатаси шов-шувли ишни қайта кўриб чиқиш учун юборди. Ўшанда суд қатор ҳолатларни инобатга олмагани, хусусан “шариат полиция” ёзуви ёзилган нимчалар мусулмонлар учун қўрқув ҳиссиётини келтириб чиқариши мумкин деб гумон қилган.\nБироқ суднинг охирги қарори қайта кўриб чиқилиши мумкин.


Ўзбекистон - Франция: янги семент заводини ташкил этиш муҳокамаси\nТошкент, Ўзбекистон (UzDaily.uz) -- “Ўзбекистон темир йўллари” аксиядорлик жамиятида Франсиянинг “Freyssine” компанияси вакиллари билан учрашув бўлиб ўтди. Унда “Freyssine” компанияси билан ҳамкорликда “Ўзбекистон темир йўллари” аксиядорлик жамияти таркибида эҳтиёжлар учун Самарқанд вилоятининг Пахтачи туманида янги семент заводини ташкил этиш масаласи кўриб чиқилди.\nЙиғилишда мазкур иншоот қурилиши белгиланган ҳудуднинг геологик ҳолати бўйича текширувларни ўтказиш, заводга хориждан янги техника ва технологияларни олиб келиш, корхонанинг келажакдаги салоҳияти ҳақида фикр юритилди. Мутахассисларнинг таъкидлашича, янги ташкил этилаётган завод йилига 1 млн. тонна юқори сифатли семент маҳсулоти ишлаб чиқариш қувваттига эга бўлади.\nТадбирда шунингдек, пойтахтимизда қурилиши режалаштирилаётган бир қатор йўл ўтказгич ва кўприклар, янги метро линияларининг лойиҳалари франсиялик мутахассислар томонидан тақдим этилди. Янгича дизайн, ўзгача услуб, жаҳон стандартларига мос келадиган бундай иншоотларни бунёд этиш бўйича мулоҳазалар ҳам билдирилди.


Қамашида даҳшатли қотиллик: 17 ёшли қиз қўшни йигитни 29 маротаба пичоқлаган - Zamon yangiliklar\n18 Сентябр 17:25\nҚамашида даҳшатли қотиллик: 17 ёшли қиз қўшни йигитни 29 маротаба пичоқлаган\nҚашқадарё вилояти Қамаши туманида ўтган йилнинг 9 декабрь куни мудҳиш қотиллик юз берган. Унда 23 ёшли йигит Ж.Х. 29 маротаба пичоқланиши оқибатида вафот этган. Бу фуқаронинг ўлимида 17 ёшли қиз гумон қилинмоқда.\nБироқ қотилликда қизнинг алоқаси йўқлиги, асосий айбдор яширилаётгани айтилмоқда. Бу борада марҳум йигитнинг яқинлари эндигина 17 ёшни қаршилаган қиз 29 маротаба пичоқ санчишга қодир эмаслигини, вафот этган йигит эса қизнинг номусига тегишга ҳаракат қилмаганини таъкидламоқда.\nҚамаши туман прокуратураси терговчиси Ж.Ваҳобов ҳолатни ўрганиб, воқеага қуйидагича изоҳ берган:\n“Марҳум қўшнисиникига онаси телефонда сўраётганини айтиб кирган. Телефонини қизга бериб, ўзи дарвозани қулфлаб, қизнинг орқасидан бориб икки қўли билан орқа бел қисмидан қучоқлаб, ерга секин ётқизиб олиб, дастлаб эгнидаги тўн ва камзулини, кейин қизнинг нимчасини ечиб номусига тегмоқчи бўлган. Шунда қўрқиб кетган қиз қутулиш мақсадида уйга қочган. Марҳум унинг ортидан келаётганини кўриб, қўлига пичоқни олиб, кучли ҳаяжонланиш ҳолатида Ж.Худойбердиевни кўкрак, қорин ва тананинг турли соҳаларига санчган. Марҳум воқеа жойида вафот этган”.\nБироқ Қашқадарё вилоят ИИБ Эксперт-криминалистика бўлинмаси берган экспертиза хулосаси терговчини айблов хулосасининг айрим жойларига шубҳаланишга мажбур этади. Аввало, гумонланувчи қизда шунча жанжалдан кейин ҳеч қандай тан жароҳати аниқланмаган.\nЖиноят содир бўлган “Қўнғирот” МФЙ раиси Хуршид Ҳасанов ушбу оилаларнинг ўзаро адовати бўлмаганини маълум қилган. “\nВоқеа ҳақида 9 декабрь куни соат 15-16 лар орасида профилактика инспектори “пичоқлашиш бўлибди”, дея хабар берди. Биргаликда воқеа содир бўлган хонадонга бордик. ИИБ ходимлари ичкарига кирди, мен кирмадим. Бола ўлиб ётган экан. Аввалига ўлганини билмадим. Чунки эшикдан кирган жойдаги қонни кўриб, қўрқиб ташқарига чиқиб кетдим. ИИБ тезкор гуруҳи тасвирга олганда 3-4 жойда қон доғларини кўрдим. Лекин деворлар ёки бошқа жойларда кўрмадим”, — дейди у.\nМарҳумнинг уйи жиноят содир этилган хонадонга қўшни. Бир-бирига қарама-қарши жойлашган. Шунинг учун ҳам ўша куни келган-кетганларни кўриб туришган. Журналистнинг нега бориб нима бўлганини сўрамагансиз деган саволига, марҳумнинг онаси Майсара Ғойибназарова қўшниларининг маҳалладагилар билан муносабатлари яхши эмаслиги, ўзлари бироз илиқ муносабатда бўлгани, воқеа содир бўлганида яқинлари келганлиги учун аралашмаганини айтган.\nҲодисани ўрганган журналист жиноят жойига борганида гумонланувчи ва унинг оила аъзолари уйнинг деразалари ҳамда дўконнинг эшигини суваб, кўчиб кетганини аниқлаган. Шунинг учун улардан қўшимча маълумот олиш имкони бўлмаган.\nМарҳумнинг онаси қотиллик бўлган кунни шундай эслайди:\n“2020 йил 9 декабрь куни туш пайти бирга овқатландик. Соат кундузги 2 ларда кўчага чиқиб кетди. 5 дан ўтиб акам Россиядан эшитиб, менга хабар берди. Қиз бир марта қорнига пичоқ тиқиб олибди, деб айтди. Бирдан кўчага чиқдим. Чиқсам, тумонат одам йиғилган, қўшнимизни дарвозаси ёпиқ экан. Дўкони орқали уйига кирдим. Кирсам Лобар, опаси Шоира ва қизи Р. уйда ўтирган экан. Тинчликми, деб сўрадим. Ёнида иккита милиция турибди. “Ўғлингизга кислород етмай қолади”, деб мени турткилаб, чиқариб қўйди. Яна бир сўрасам “осма қўйяпмиз”, деди. Соат 7 дан ўтгунига қадар эшикни ёнида кутиб ўтирдим. Турмуш ўртоғим тўшакда ётиб қолган. 7 дан ўтиб мени чақиртирган экан. Уйга кириб чиққунимча тез ёрдам машинасида олиб кетиб қолишибди. Ўша пайтда бир милиция келиб, ўғлимни жони аввалдан узилганини, тайёргарлик кўришимизни айтди. Ҳаммамиз ҳанг-манг бўлиб қолдик”.\nАниқланишича, мазкур жиноят иши бўйича 2021 йил 7 сентябрь куни жиноий ишлар бўйича Қамаши туман судида Ф.Қамбарова раислигида суд ўтказилган. Суд жиноятни содир этганини тан олган 2003 йилда туғилган қиз Р.Т.ни Жиноят кодексининг 98-моддаси билан айбдор деб топган. Суд ишида тергов хулосаси деярли ўзгартиришсиз қайд этилган.\n“Ушбу жиноий иш бўйича жабрланувчи томоннинг адвокатиман. Ушбу ишда ўз тасдиқларини топмаган ҳолатлар мавжуд. Шунинг учун 2-инстанция судига ариза киритмоқчимиз”, — дейди адвокат Мўътабар Холисова.\nАслида, 23 йил фарзандини оқ ювиб, оқ тараган ота-она кутилмаганда дилбандидан айрилишининг ўз оғир, ачинарли. Айниқса, ўта ваҳший қотиллик қурбони бўлгани уларнинг юрак-баҳрини тилка-пора қилгани табиий. Бироқ эндигина 17 баҳорни қаршилаган қизининг бундай қотилликка қўл уриши ақлга сиғмайди. Биргина шу сабаб унинг келажаги пароканда бўлиши мумкин.\nВоқеа қандай бўлгани, ким айбдорлиги бизга қоронғу. Биз фақатгина адолат қарор топиши тарафдоримиз, холос.\nЭслатиб ўтамиз, аввалроқ Андижонда ака ўгай укаларини чопиб ташлагани ҳамда Қибрайдаги бир уйдан беш кишининг жасади топилгани ҳақида хабар берилганди.\nСамарқадда ўқувчини калтаклаган ўқитувчи ишдан олинди\nНаманганда сел оқибатида иккита кўприк шикастланди\nЯккабоғда хотинини ваҳшийларча ўлдирган эркакка ҳукм ўқилди\nҚурилиш компанияси раҳбари вазирга ўринбосар бўлди


Материалы за 06.05.2019 » Navoiy viloyati Jismoniy tarbiya va sport boshqarmasi\nASOSIY » Материалы за 06.05.2019\nПойтахтимиз мезбонлик қилади\nMuallif: admin 06 май, ko'rildi 120, SPORT YANGILIKLARI\n“Универсал” спорт саройи мажмуасида ўтказилувчи ушбу мусобақа Учқун Муродов хотирасига бағишлаб ҳам ташкил этилмоқда. Очиқ кубок бўлгани учун мусобақада Осиё қитъасидан ташқари бошқа мамлакат дзюдочилари ҳам иштирок этишлари мумкин. Бу ҳақда Ўзбекистон Дзюдо Федерацияси матбуот хизмати хабар бермоқда. Режага кўра, Осиё Очиқ Кубогида ўндан зиёд давлатдан спортчиларнинг иштирок этиши кутилмоқда. Ҳозирда нуфузли мусобақада юртимиз шарафини ҳимоя қилувчи дзюдочиларимиз машғулотларга зўр беришган. Манба Sports.uz сайтидан олинди ...\nПауерлифтинг бўйича ЎЗБЕКИСТОН чемпионати\nMuallif: admin 06 май, ko'rildi 130, SPORT YANGILIKLARI\n4-5 май кунлари Тошкент шаҳрида пара-пауэрлифтинг бўйича Республика чемпионати бўлиб ўтди. Унда юртимизнинг барча ҳудудидан 150 дан ортиқ спортчи ғолиблик учун баҳслашди. Ўзбекистон Миллий Паралимпия Ассоциацияси томонидан ташкил этилган ушбу чемпионатни ўтказишдан кўзланган мақсад истеъдодли ёш спортчиларни саралаб олиш ва терма жамоага номзодлар рўйхатини кўздан кечиришдир. Мусобақада эркаклар -49, -54, -59, -65, -72, -80, -88, -97, 107 вазн тоифасида ҳамда аёллар -41, -45, -50, -55 вазн тоифаларида кураш олиб боришди. Икки кун давом этган чемпионатда юртимизнинг 14 та ҳудудидан иштирок этган...\nСлоан Стивенс Мадридда ғалаба қозонди\nMuallif: admin 06 май, ko'rildi 126, JAHON YANGILIKLARI\nАмерикалик теннисчи Слоан Стивенс Мадрид шаҳрида ўтаётган мусобақанинг давстлабки даврасидан муваффақиятли ўтди. Слоан ушбу босқичда словениялик Полона Херцогни 6:2, 7:6 ҳисобида енгиб, иккинчи давра йўлланмасини қўлга киритди. Энди Стивенсга "Mutua Madrid Open" турнирининг навбатдаги босқичида беларуслик Виктория Азаренко қаршилик кўрсатади. Манба sports.uz сайтидан олинди ...\nМария Саккари чарчаб қолди\nMuallif: admin 06 май, ko'rildi 131, JAHON YANGILIKLARI\nКуни кеча Рабат шаҳрида ўтган мусобақада бош совринни қўлга киритган Грециялик теннисчи Мария Саккари Мадриддаги турнирда мағлубиятга учради. Мария "Mutua Madrid Open" мусобақасининг биринчи даврасида испаниялик Карла Суарес Наваррога ҳар иккала сетда бир хил 3:6 ҳисобида имкониятни бой бериб қўйди. Шу тариқа Суарес Наварро Хотин-қизлар теннис уюшмаси томонидан ўтказилаётган мусобақанинг иккинчи босқичида словакиячлик Виктория Кузьмовага қарши кортга чиқадиган бўлди. Манба sports.uz сайтидан олинди ...\nMuallif: admin 06 май, ko'rildi 123, SPORT YANGILIKLARI\nАйни пайтда профессионал боксда фаолият олиб бораётган юртдошимиз Исроил Мадримов кеча бўлиб ўтган Альварес - Жейкобкс жанги ҳақида ўз фикрларини билдириб ўтди. "Жанг ҳақиқатда ажойиб бўлди. Ҳакамларнинг қарорига қўшиламан. Сауль Альварес ҳужумда кўпроқ ишлади ва ринг марказини ўзиники қилиб олиш эвазига устунликка эришди. Ҳақиқатдан ҳам "Канелло"да аниқ зарбалар кўпроқ эди", – деди Исроил Мадримов. Юртдошимиз Лас-Вегас шаҳрида кечган мазкур жангга ташриф буюриб, баҳсни бевосита аренадан кузатиб боришга муваффақ бўлди. Эслатиб ўтамиз, WBC ва WBA ўрта вазн чемпионлик камарлари соҳиби Сауль...


29 ноябр 2021, Тошкент вақти: 22:29\nЭрон шимоли-ғарбида йўловчи самолётнинг ҳалокатга учраши оқибатида 170 га яқин киши нобуд бўлди.\nЭрон телевидениеси хабарига кўра, Теҳрондан Арманистон пойтахти Ереванга парвоз қилаётган учқич Эроннинг Қазвин шаҳрига яқин ҳудудда ҳалокатга учраган.\nҚазвин шаҳри фавқулодда ҳолатлар вазирлиги расмийси Ҳусайн Беҳзодпоур ҳалокатга учраган самолёт парчаланиб кетгани ва йўловчилардан биронтаси ҳам омон қолмаганини қайд этди.\nМаълум бўлишича, самолёт бортида 16 нафар экипаж аъзоси ва 153 йўловчи бўлган.\nФожеа сабаблари ҳозирча аниқ эмас. Эрон расмийлари ҳалокат юзасидан текширув ишлари бошлаб юборилганини маълум қилдилар.


Тошкент боғчаларига ўз ҳисобидан қишга сабзавот ғамлаш топширилди\n30 ноябр 2020, Тошкент вақти: 22:02\nТошкент шаҳридаги болалар боғчаларига ўз ҳисобидан қишга қўшимча пиёз, сабзи ва картошка захирасини ғамлаш буюрилди. Озодликка шикоят қилган боғча мудираларининг айтишича, қишки захира учун бюджетдан пул ажратилмаяпти ва барча харажатлар, одатдагидек, тарбиячилар ҳамда ота-оналар зиммасига тушмоқда.\nТошкент шаҳридаги боғчаларнинг ўз ҳисобидан қишга қўшимча сабзавот ва картошка захирасини йиғиш ҳақидаги буйруқ шаҳар халқ таълими бошқармаси томонидан берилди.\nБу ҳақда исми сир қолиш шарти билан Озодликка гапирган боғча мудираларидан бирига кўра, пахтага одам чиқариш, сайлов участкаларини безаш каби топшириқлардан безиган боғча тарбиячилари энди қишга сабзавот захира қилишга мажбурланган:\n“Бир тонна картошка ва бир тонна пиёз захира қилишимиз керак экан. Лекин бунга бир тийин ҳам пул ажратилгани йўқ. Пахтага одам чиқар дейишди, ходимларимнинг маошидан ушлаб қолиб мардикор ёлладик. Сайлов участкаларини безатинглар деди, ёнимиздан пул тўплаб қилиб бердик. Энди захирага яна ходимларимдан пул йиғишим керак, бу топшириқлардан чарчаб кетдик”, деди боғча мудираси.\nУнинг айтишича, давлат томонидан кундалик равишда берилаётган сабзавотдан ташқари қўшимча равишда қишга сабзавот ғамлаш эҳтиёжи нега пайдо бўлгани ҳақида тушунтириш берилмаётир.\nСирғали тумани халқ таълими бўлимининг ўзини Баҳром, деб таништирган мулозими ҳақиқатан ҳам қишга сабзавот ва картошка ғамлаш ҳақида топшириқ бўлганини тасдиқлар экан, бунинг сабабини очиқламади:\n- Бунинг моҳиятини келсангиз тушунтириб бераман, телефонда маълумот бермайман, - деди халқ таълими бўлими мулозими.\nТошкент шаҳридаги боғчалардан яна бирининг мудирига кўра, қишга қўшимча захира йиғишда улар ота-оналар ёрдамига суянишга қарор қилган:\n- Бир тоннага яқин картошка ва 600 кило пиёз тайёрлаб қўйдик. Келиб расмларга ҳам олиб кетишди. Харажатини родительский фонддан қилдик. Бюджетдан пул беришгани йўқ, - деди боғча мудираси.\nУчтепа туманидаги боғчалардан бирининг мудираси эса захира боғча тарбиячиларининг пуллари ҳисобига қилинаётганини айтди:\n- Бу бюджетдан эмас. Ишчиларимизнинг ойлиги ҳисобидан бўлаяпти. Биласизми, биз қандай йўл топдик?! Масалан, барибир ҳар бир тарбиячимизнинг ўзига шу сабзавот қишда керак. Кимга қанча картошка ёки пиёз керак бўлса, завхозимизга список қилиб пулини берди. Завхозимиз Қўйлиқ бозоридан олиб келиб қўйди. Шуни кўрсатиб қутулдик. Энди, қиш пайтда ходимларимиз бозорга югуриб юрмайдию, рўзғорига кераклисини складдан олиб кетаверади. Бошлиқлар ҳам хурсанд, бизга ҳам қулай бўлади, - деди ишбилармон боғча мудираси.\nМудира Тошкентдаги боғча ва яслилар керакли озиқ-овқат маҳсулотлари билан узлуксиз таъминлаб турилган бир пайтда, бундай ортиқча мажбурият кимнинг ташаббуси эканини ҳам билолмай ҳайрон эканини қўшимча қилди.\nИсмини очиқламаган боғча мудираларидан бири янги ташаббус сабабини боғча таъминоти учун бюджетдан келадиган пул чўғи озайганига боғлади:\n- Қиш қаттиқ келган пайтда базаларда сабзавотлар музлаб қолади. Биз эса ўзимининг складларда устини ўраб, авайлаб сақлаймиз. Асосан, шу сабаби. Бюджетда эса бунга пул ажратилмаган. Шунинг учун ўзларинг захира қилинглар деб айтишяпти, - деди боғча мудираларидан бири.\nЎзбекистоннинг халқ таълими тизимидаги муассасалар маҳаллий ҳокимиятларнинг текин мардикорларига айланиб қолгани кузатилмоқда.\nЖорий йилда Тошкент шаҳридаги мактаблар ва боғчаларга пахта теримига одам ёллаб жўнатиш топшириғи юклатилган эди.\nЎзбекистон парламентига ўтказиладиган сайловлар учун белгиланган участкаларни безаш, плакатлар ёзиш Тошкент шаҳар боғча мудираларига топшрилгани ҳақида Озодлик ўтган ҳафтада хабар берган эди.


“Копейка” Жигули бир миллионга баҳоланди - Автомобильные новости UZ - Скачать музыку бесплатно новинки музыки 2016-2017\n“Копейка” Жигули бир миллионга баҳоланди\nАҚШда савдога қўйилган ВАЗ-2101 русумига 18 минг доллар таклиф қилишди. Шундай қилиб, 1984 йилда ишлаб чиқарилган “копейка” Жигули Россия пулида 1 миллион рублга баҳоланди. Автомобиль Майами штатида. У ҳақда Эдуард Орлов исмли фейсбук аъзоси ўз саҳифасида эълон берган. Кейинроқ Орлов тюнинг компанияси эгаларидан бирилиги маълум бўлди. Корхона Toyota Tundra, УАЗ сингари автомобилларга янги қиёфа бериш, кучайтириш ишлари билан шуғулланади. - деб хабар бермоқда Carzone.uz нашри.


Latifa.uz — Кунларнинг бирида катта бой зиёфат берди. Шаҳар ҳокими ва бошқа амалдорлар қаторида Афандини ҳам таклиф қилди. Бой ҳоким учун уйнинг тўридан жой ҳозирлаб, унга аъло ноз-неъматларни қўяр, бошқа одамларга оддий овқатларни тортар эди. Афанди ҳокимнинг ёнига ўтирди-да ўз косасига ҳокимникини, алмаштириб олди. Буни кўрган бой тоқатсизланиб қичқирди: —\tАфанди, у овқатга тегманг, зарар қилади! —\tБиламан,— жавоб берди Афанди,— ҳоким ҳазратлари бу овқатни еб шикастланиб қолмасинлар, ҳоким учун мен зарарланай деяпман.


Вторник, 16 Июнь 2015 10:29\nИстеъдодли, интилувчан ва ташаббускор\nПойтахтимизда “Биз — буюк юрт фарзандларимиз!” шиори остида фестиваль бўлиб ўтди. Айни кунларда мамлакатимиз ҳудудларида Мустақиллигимизнинг йигирма тўрт йиллигини муносиб кутиб олишга қизғин ҳозирлик кўрилмоқда.\nВторник, 16 Июнь 2015 10:22\nМамлакатимиз таълим тизими халқаро талаблар даражасида ривожланмоқда\nБугун юртимиз таълим тизимида эришилаётган улкан муваффақиятлар, ушбу соҳада фаолият кўрсатаётган мутахассислар, профессор-ўқитувчиларнинг рағбатлантириб борилиши, олий ўқув юртларининг моддий-техник базасини мустаҳкамлаш борасида олиб борилаётган изчил ислоҳотлар, энг аввало, мамлакатимизда ҳеч кимдан кам бўлмаган баркамол авлодни вояга етказиш, уларга пухта билим беришга қаратилгани билан, айниқса, аҳамиятлидир.\n“Ижтимоий фикр” жамоатчилик фикрини ўрганиш маркази томонидан республикамизда амалга оширилаётган суд-ҳуқуқ ислоҳотларига нисбатан ҳамюртларимиз фикрини ўрганишга бағишланган социологик тадқиқот ўтказилди.\nВторник, 16 Июнь 2015 10:21\nМониторинг натижалари таҳлили\nИнсон ҳуқуқлари умумжаҳон декларациясида ҳар бир инсон ирқи, жинси, тили, дини, сиёсий ёхуд эътиқодидан, миллий ёки ижтимоий келиб чиқиши, мулкий ёхуд табақавий, бошқа шароитидан қатъи назар, барча ҳуқуқ ва эркинликларга эга бўлиши шарт экани белгилаб қўйилган.\nВторник, 16 Июнь 2015 10:20\nВторник, 16 Июнь 2015 10:19\nКелгуси уч йил учун тахмин\nПортугалия банки мамлакат иқтисодиётининг келгуси уч йил ичидаги ўсишига оид прогнозларини эълон қилди. Унга кўра, жорий йилда ялпи ички маҳсулот ҳажми 1,7 фоиз ошади. 2016 ва 2017 йилларда тегишли равишда 1,9 ҳамда 2 фоиз ўсишга эришилиши кутилмоқда.\nВторник, 16 Июнь 2015 10:10\nТадбиркорлик фаолиятига ноқонуний аралашишга йўл қўйилмайди\nИқтисодиётимиз ривожида кичик бизнес ва хусусий тадбиркорлик субъектларининг қанчалик муҳим аҳамият касб этаётгани барчамизга яхши аён. Жумладан, юртимизда қулай ишбилармонлик муҳити яратилганини биргина жорий йилнинг дастлабки чорагида ўтган йилнинг шу давридагига нисбатан 10,2 фоиз кўп, яъни 8 мингдан ортиқ янги кичик бизнес субъектлари ташкил этилганидан ҳам англаш қийин эмас.\nВторник, 16 Июнь 2015 10:09\nҚибрай туманидаги “Салар Нуриддинов Фахриддин” фермер хўжалигида хориж технологияси асосида етиштирилган полиз ва сабзавот ниҳоллари деҳқонлар орасида “иммунитетли кўчатлар” деган ном чиқарган. Сабаби, уларнинг ҳар бири етилиш жараёнида анъанавий касалликларга қарши ўзига хос усулда “эмланади”.


Туризм ва авиақатновларни қайта тиклаш борасидаги режалар – Газета.uz\nШавкат Мирзиёев, Азиз Абдуҳакимов, Абдулла Арипов ва Зайнилобиддин Низомиддинов.\nЎзбекистон ҳукумати «яшил», «сариқ» ва «қизил» рейсларни жорий этган ҳолда босқичма-босқич халқаро авиақатновларни қайта тиклашни режалаштирмоқда. Бош вазир ўринбосари ва Туризм қўмитаси раҳбари Азиз Абдуҳакимов мазкур тизим ва «Ўзбекистон. Кафолатланган хавфсиз саёҳат» лойиҳаси ҳақида сўзлаб берди.\n3 июн 2020, 16:33 Жамият\n27 май куни бош вазир ўринбосари — Туризмни ривожлантириш давлат қўмитаси раиси Азиз Абдуҳакимов президент Шавкат Мирзиёевга туризм соҳасидаги лойиҳаларни тақдим этган эди.\nУчрашувда 16 мартдан мамлакат хорижий ва маҳаллий сайёҳлар учун ёпилгани сабабли 1500 дан ортиқ туроператорлар ва 1200 дан зиёд меҳмонхоналар ўз фаолиятини тўхтатгани қайд этилди. Бу 250 мингдан зиёд киши, жумладан гидлар, ҳунармандлар, архитектура ёдгорликлари ва курорт муассасалари, умумий овқатланиш объектлари, транспорт ва бошқа соҳалардаги ишчиларнинг даромадларига таъсир кўрсатди.\nДавлат раҳбарига сайёҳлар учун санитария-эпидемиологик хавфсизлик тизимини ўзида мужассам этган «Uzbekistan. Safe travel guaranteed» («Ўзбекистон. Кафолатланган хавфсиз саёҳат») лойиҳаси тақдим этилди.\nАзиз Абдуҳакимов «Газета.uz»га берган интервьюсида лойиҳа доирасида туристик ва ёндош объектларда хавфсиз хизматларни кўрсатиш бўйича давлат стандартлари ишлаб чиқилиб, Санитария-эпидемиологик осойишталик агентлиги (СЭОА) билан келишилганини маълум қилди. Ушбу чоралар шахсий ҳимоя ва дезинфекция воситаларидан фойдаланиш, ижтимоий масофага амал қилиш, хавфсизликни таъминлаш учун қурилма ва жиҳозларни жорий этиш ҳамда ходимларни ҳимоя қилишни кўзда тутади.\nДавлат тасарруфидаги объектларда ушбу чоралар мажбурий тартибда жорий этилади. Улар назорат-ўтказиш пунктлари, аэропортлар, темир йўл ва автомобиль вокзаллари, давлат моддий-маданий ёдгорлик объектлари, музейлар, театрлар ва бошқаларга тааллуқли.\nСЭОАнинг ижобий хулосасини олган объектлар Туризмни ривожлантириш давлат қўмитасининг Хавфсиз туризм объектлари рўйхатига киритилади.\nТадбиркорлик субъектлари учун ихтиёрий асосдаги сертификатлаш тизими ишлаб чиқилмоқда. Меҳмонхона, кафе, ресторанлар, сайёҳлар учун хусусий маданий муассасалар ва кўнгилочар объектлар Туризм қўмитаси ҳузуридаги марказга ариза билан мурожаат этишлари лозим. Стандартларга мос келган объектларга сертификатлар тақдим этилади. Улар Хавфсиз туризм объектлари рўйхатига ҳам киритилади.\nБундан ташқари, объектларда санитария талаблари ва қоидаларига риоя этилиши устидан мониторинг юритиб, Хавфсиз туризм объектлари рўйхатини кенгайтириш бўйича таклифлар берадиган, туристик объектлар ходимларини ўқитиш ва туроператорлар томонидан ишлаб чиқилган туризм маҳсулотлари асосида саёҳатларни ташкил этишга кўмаклашадиган жамоат ташкилотлари вакилларидан ишчи гуруҳ тузилади.\nТуроператорлар фақатгина Хавфсиз объектлар рўйхатига киритилган объектларга саёҳатлар ташкил этишлари лозим.\nБундан ташқари, сайёҳлар ҳаракат йўналишларини кузатиш учун мобил илова ишлаб чиқиш режалаштирилмоқда.\n«Uzbekistan. Safe travel guaranteed» лойиҳаси хорижлик фуқароларни инфекцион касалликлардан суғурталашни жорий этишни кўзда тутади.\n«Қизил», «сариқ» ва «яшил» рейслар\nАзиз Абдуҳакимов «Газета.uz»га «қизил», «сариқ» ва «яшил» авиарейсларни ташкил этиш режалаштирилаётганини маълум қилди.\n«Мураккаб эпидемиологик вазият кузатилаётган давлатлардан фақатгина „қизил“ рейслар ташкил этилади. Улар — фақатгина ўз фуқароларимизни эвакуация қилиш учун. Эпидемиологик хавф ўртача даражада бўлган давлатлардан „сариқ“ рейслар ташкил этилади. Парвозлар, эҳтимол, янада мунтазам асосда амалга оширилади, бироқ барча йўловчилар, барибир, карантинга олинади», — деди Туризм қўмитаси раҳбари.\n«Яшил» рейслар масаласида эса, улар коронавирус билан боғлиқ вазият тўлиқ назоратга олинган давлатлардан амалга оширилади.\n«Масалан, Япония, Корея Республикаси, Хитой — ушбу давлатларда янги коронавирус ҳолатлари қайд этилмаяпти ёки барча ҳолатлар тўлиқ тегишли тиббий ва санитария хизматлари назорати остида. Ушбу мамлакатлар билан босқичма-босқич халқаро авиаалоқаларни тиклаш ва Ўзбекистонга сайёҳлик гуруҳларини ташкил этиш мумкин», — деди бош вазир ўринбосари.\n1 июндан «яшил» ва «сариқ» карантин даражасидаги ҳудудларда ички туризм қайта тикланди. Ушбу санадан бошлаб кўрсатиб ўтилган ҳудудларда туроператорлар, туристик агентликлар, жойлаштириш воситалари, маданият, моддий ёдгорлик объектлари ва бошқалар санитария-эпидемиологик меъёр ва талабларга қатъий амал қилган ҳолда фаолиятини бошладилар. Туризмни жонлантириш учун бозор иштирокчиларига президент фармони билан бир қатор имтиёзлар ва субсидия дастурлари тақдим этилди.\nАзиз Абдуҳакимов Айдар-Арнасой кўллар тизими соҳилида сайёҳлар дам олиши учун шароитлар яратиш режалаштирилаётганини маълум қилди. Кўллар тизимига автобуслар қатнови йўлга қўйилади. Чет эллик сайёҳлар учун «ўйин ҳудудлари» ташкил этилади.\nТўдакўл кўлига ҳам сайёҳларни дам олишга жалб этиш режалаштирилмоқда. Тадбиркорлар ёрдамида инфратузилмани яхшилаш ва сайёҳлар учун ўйин ҳудудларини ташкил этиш кўзда тутилган.\nДам олиш кунларини беш кунга қадар узайтириб (байрам кунлари, бирлаштирилган дам олиш кунлари), Golden Week амалиётини қайта тиклаш белгиланган.\nТадбиркорларнинг реклама роликлари «Ўзбекистон бўйлаб саёҳат» шиори остида имтиёзли тарифлар бўйича тарқатилади.\nШопинг-туризмни ривожлантириш учун қўшма ярмаркалар ташкил этиш ҳам режалаштирилмоқда.


Сана: 07 Июль 2017 Курилди: 244 Изоҳ: 0\nМарказий банк вакилининг маълум қилишича, кредит қўйилмалари ҳажми олдинги йилларга нисбатан ниҳоятда ошиб кетган. Ярим йилда кредитлар ҳажмининг ўсиш даражаси 45,6 фоизни ташкил қилди. Ярим йилда кичик бизнес субъектларига 10,2 триллион сўмлик, йирик инвестицион лойиҳаларни молиялаштириш учун 7,2 триллион сўмлик кредитлар ажратилди.\nЖаҳонда молиявий-иқтисодий инқироз давом этаётган бир вақтда Марказий банк нархлар барқарорлигини ушлаб туриш ва инфлацион хатарларнинг олдини олиш мақсадида қайта молиялаш ставкасини 9 фоиздан 14 фоизга кўтаришга қарор қилди. Лекин Марказий банк бошқаруви доимий равишда мамлакатдаги нархлар барқарорлигни кузатиб боради ва таҳлил қилади. Агар таҳлиллар нархларнинг барқарорлигини ва инфлацион хатарларнинг пасайганини кўрсаца, Марказий банк қайта молиялаш ставкасини қайта кўриб чиқади ва уни пасайтиради.\nЗафар Азимов, Ўзбекистон Марказий банки департамент директори ўринбосари\nИюнь ойида тижорат банклари устав капиталини ошириш учун 500 миллион доллар миқдорида маблағ ажратилган. Шунингдек, Марказий банк ва мутасадди вазирлик ва идоралар томонидан эркин валюта конвертациясини либераллаштириш борасида ишлар олиб борилаётгани такидланган ҳолда, яқин вақт ичида ўзгаришлар бўлиши айтиб ўтилди.\nКалит сўзлар: қилди, қайта молиялаш ставкасини, қайта молиялаш, қайта, хатарларнинг, триллион сўмлик, триллион, сўмлик, ставкасини, нархлар, молиялаш ставкасини, молиялаш, марказий, кредитлар, йилда, инфлацион хатарларнинг, инфлацион, барқарорлигини